text:
Mbere y’uko nsobanura uburyo Hutu, Tutsi na Twa ari amoko ya politiki (ethnies politiques), nagirango mbagezeho ubu buhamya bwanjye.
- Ndangiza amashuri abanza, mu gihe cy’imvururu za politiki zo muri 1973, nabajije mwalimu itandukanyirizo riri hagati y’amoko yo mu muco nyarwanda (abasinga, abasindi, abazigaba, abagesera, abanyiginya, abega, ababanda, abacyaba, abungura, abashambo, abatsobe, abakono, abaha, abashingwe, abanyakarama, abasita, abongera, abenengwe n’ayandi nshobora kuba nibagiwe) n’amoko y’abahutu, abatutsi n’abatwa. Nti kuki yose yitwa amoko? Yanshubije ko ayo ya mbere (18) ari nayo menshi yitwa ko ari UBWOKO naho ayongayo atatu (3) ya kabiri akaba ariyo yitwa AMOKO. Mubwiye ko jye numvaga UBWOKO ari ubucye naho AMOKO bikaba ari ubwinshi, bityo ayo ya mbere akaba ariyo akwiye kwitwa amoko, ambwira ko ngomba kubifata gutyo ntacyo mbihinduyeho. Ni uko mbyemera ariko ntabyemeye.
-
Ku itariki ya 7 Mata 1994, indege ya Prezida wa Repubulika yaraye ihanuwe, nagiriyiye inama umunyarwanda guhisha indangamuntu yari afite kuko yari yanditsemo ko ari umututsi, mubwira ko turi bubwire abaza kumubaza ibyangongwa ko ari umuhutu, ko irangamuntu ye bayimwibiye muri gare, aho bategera imodoka, kuwa 6 Mata aje kunsura. Mubwira ko guhera uwo munsi agomba kwumva ko abaye umuhutu. Yabanje kubyanga kubera ubwoba ariko aza kubyemera, indangamuntu ye turayishisha. Uwitwa Nyumbakumi aje mu rugo kutubarura ni ko twamubwiye arabyemera, yandika ko ari umuhutu, nyuma aza kurokoka génocide. Muri icyo gihe nanone, nashoboye kwemeza umuyobozi wo muri ako gace ((nari maze amezi 2 gusa nimukiyemo) ko undi munyarwanda w’iwacu kavukire wari waje gusura umuturanyi wanjye ari umuhutu. Abaturage baho ntibari bamuzi. Ariko we yiyumvagamo ko ari umututsi. Kandi abo bayobozi ndetse n’abaturanyi banjye nabo nta n’umwe wari uzi nanjye ubwoko niyumvamo !!! Nanone icyo gihe muri génocide, hari abandi abanyarwanda 3 (nabo biyumvagamo ko ari abatutsi) nzi neza bari bafite amarangamuntu yanditsemo ko ari abahutu banyuze kuri za barrières zose berekana amaragamuntu yabo, bava i Kigali bagera Cyangugu barambuka bahungira muri Zaïre bararokoka. Abo bose ariko Imana bagize ni uko batari bari iwabo kavukire aho bari bazwi ko ari abatutsi. Ibyo maze kuvuga nabihagazeho.
I. Dore bimwe mu bimenyetso byerekana ko HUTU, TUTSI na TWA ari amoko ya politiki kuko ari muri politiki kandi nayo akaba arimo politiki.
Ingingo ya 1. Buri bwoko bw’Inyabutatu nta bisekuru bugira. Abahutu, abatutsi n’abatwa ntibagira abo bakomokaho batandukanye bazwi. Ni cyo kigaragaza ko ya ngengabitekerezo ivuga ko ngo abatutsi bakomoka muli « Ethiopie », abahutu ngo muli « Tchad », abatwa bakaba ari bo gakondo mu Rwanda, ari ikinyoma kuko ibyo byari uburyo bwo kuyobya amarari. Ese ayo « moko » yose ko avuga Ikinyarwanda, muri ibyo bihugu bya Ethiopie na Tchad naho bavuga (ga) ururimi rw’Ikinyarwanda? Niba se abahutu n’abatutsi barigiye urwo rurimi rw’Ikinyarwanda ku batwa basanze mu Rwanda, izindi ndimi baje bavuga ni izihe ko tutigeze tuzumva?
Ingingo ya 2. Ibyiswe ko biranga amoko ntabwo bihora ari bimwe buri gihe, yemwe ndetse no ku bitwa ko bahuje ubwoko, kandi nta shingiro bifite. Nta kintu cyumvikana kiranga ayo moko. Rimwe abanyepolitiki batubwiye ko ngo ibiranga ayo moko ari uko abahutu bari abahinzi, abatutsi bakaba aborozi, abatwa bakaba ababumbyi b’inkono. Nyamara muri iki gihe abanyarwanda benshi biyumvamo ayo moko kandi nta mulimo n’umwe muri iyo bakora. Ubundi abanyepolitiki batubwiye ko ngo abahutu ari abanyarwanda bafite amazuru magufi kandi bakaba bagufi, naho abatutsi bakaba barebare kandi bakagira amazuru maremare, naho abatwa ngo bakaba ari bagufi kuri abo bose. Iryo TEKA ngo ryashyizweho n’abakoloni. Ubwo se twakwemera iki tukareka iki? Kandi ibyo byose ntaho bihuriye n’igisobanuro cy’ijambo « ethnie » ryo mu rulimi rw’igifaransa ryemejwe ko ngo ari ryo rikwiriye muri urwo rulimi rw’abazungu. Icyo gikorwa cy’urukozasoni cyo gupima abanyarwanda cyadutesheje agaciro.
Irindi kosa abanyepolitiki bakoze ni uko bigishije Rubanda ko ngo umunyarwanda wese avukana ubwoko bwa politiki bwa se, nkuko bimeze kuri ya moko yo mu muco nyarwanda. Nyamara iyo nyigisho ivuguruza biriya byitiriwe ko biranga abahutu, abatutsi n’abatwa kuko umwana adashobora kuvuka ari umuhinzi cyangwa umworozi cyangwa umubumbyi w’inkono. Iyo ni imyuga buri muntu wese ashobora gukora kandi si ngombwa ko umwana akora umwuga wa se. Nta munyarwanda wigeze uvukana isuka, itungo cyangwa inkono nka byandi batubeshye ngo umwami avukana imbuto …
Uretse n’abanyarwanda bageze mu mashuri, umuntu wese uciye akenge azi neza ko, kubera ko umwana wese abyarwa n’ababyeyi babiri, umubiri ukagira imvange y’amaraso y’abo babyeyi bombi.
Iki kimenyetso kirerekana ko kuvuga ko biriya ari byo biranga abahutu, abatutsi n’abatwa ari ikinyoma cyambaye ubusa !
Ingingo ya 3. Nta na hamwe abanyepolitiki bigeze basobanura ayo moko icyo aricyo, nta tegeko bashyizeho riyasobanura ngo rivuge ikiyatandukanya kuko ntakibaho. Kuba batabikora ni uko bazi neza ko ayo moko atari amoko mu by’ukuri, uretse muri politiki yabo. Ahubwo babeshye Rubanda bemeza gushyira ayo moko mu ndangamuntu nyarwanda no mu zindi nyandiko zo mu butegetsi (kugeza muri 1994) nkaho ari kimwe mu biranga ubunyarwanda. Kandi ntibigeze bashyiramo ya moko gakondo y’umuco nyarwanda. Niba atari amoko ya politiki kuki yashyizwe mw’irangamuntu? Kugeza muri 1994, indangamuntu y’umunyarwanda yari n’indangabwoko ya politiki. Yari nk’ikarita y’ishyaka rya politiki. Turazi ko ibyo byorohereje ivanguramoko kugeza ku itsembabwoko ry’Abatutsi muri 1994. Ni byiza ko ayo moko ya politiki yavuye mu ndangamuntu ariko igisigaye ari nacyo gikomeye, ni ukuyavana muri politiki no mu myumvire yacu.
Ingingo ya 4. Guhindura ubwoko bwa Hutu, Tutsi na Twa ugafata ubundi biremewe kandi byahozeho kuva kera kugeza n’ubu. Ni nko guhindura ishyaka rya politiki muri iki gihe, kuko ari uburenganzira bwa buri wese ushaka gukora politiki. Ariko, kera umunyarwanda yahinduraga ubwoko ngo bitewe n’umubare w’inka ngo yabaga amaze kugira, zaba hejuru y’10 ukaba umututsi ngo zaba hasi yazo ukaba umuhutu. Munyumvire namwe! Nyuma yaho abanyarwanda bahinduye ubwoko bwa politiki kugirango bagire uburenganzira nk’ubwo abari ku butegetsi bafite, kugirango babone akazi, babone umwanya mu butegetsi, babone amashuri,… kugirango babeho, kugirango baticwa. Kandi nyamara ibyo byose ari uburenganzira bw’umuntu uwariwe wese. Ni uko bakitabaza ubundi bwoko kugirango bashobore kuramuka. Iyo mpamvu nayo irebana na politiki. Murumva rero ko ya mibare ivuga ko ngo abahutu ari 85/100, abatutsi bakaba 14/100 naho abatwa ngo bakaba 1/100 ari ikinyoma cya politiki kandi ko iryo barura ryakoze ivangura ry’abanyarwanda. Ko umuhutu ashobora guhinduka umututsi, umututsi agahinduka umuhutu, ariko se mwari mwumva umunyiginya wahindutse umuzigaba, cyangwa umwega wahindutse umugesera ?? Guhindura ubwoko gakondo ntibyigeze bibaho, ntibinashoboka.
Ingingo ya 5. Amoko y’umuco nyarwanda ntahinduka ahora ari amwe, ariko amoko y’abahutu abatutsi, n’abatwa yo arahinduka kubera politiki nayo iba yahindutse. Kubera intambara ya 1990-94 havutse ibyiswe Hutu modéré, Hutu Power na Tutsi light, hari n’abandi bitwa Abahutsi cyangwa imvange z’abahutu n’abatutsi. Ariko se abavuka ku muhutu no ku mutwa bazitwa Hutwa, maze abavuka ku mututsi no ku mutwa bazitwe Tutwa? Kuki bo batavugwa? Hutu, Tutsi na Twa aramutse ari amoko yakwivanga ate kandi mu muco nyarwanda ibyo bitabaho? Ushobora kuba umusinga w’umuzigaba kuko so ari umusinga nyoko akaba umuzigaba, ariko ntiwavuga ko uri imvange y’ayo moko uko ari abiri. Ibyo ntibivugwa mu Kinyarwanda. Inyito Abahutsi nayo rero irimo politiki. Bitabaye ari ibyo, abavuka ku Bahutu n’Abatutsi bagombye ahubwo kwemera gusa ko atari Abahutu ntibabe n’Abatutsi, ahubwo bakivuga ubwoko gakondo, birahagije kandi ntacyo bitwaye. Uvuze se ko uri umusinga, umugesera, … gusa byagutwara iki ?
Ingingo ya 6. Nta muntu ushobora kugira ubwoko bubiri. Kuba abanyarwanda dufite amoko gakondo yo mu muco tukagira n’ay’abahutu, abatutsi n’abatwa, ni uko amwe muri yo atari amoko mu by’ukuri. Kuba muri buri bwoko gakondo habamo ayo moko atatu yandi ni ikimenyetso cy’uko HUTU, TUTSI na TWA ari amoko ya politiki kandi ari n’amahimbano (ethnies politiques et artificielles).
Ingingo ya 7. Nta bintu bifatika kandi mbyumvikana cyangwa bigaragarira buri wese ko bitandukanya abiyumvamo ko ari abatutsi n’abiyumvamo ko ari abahutu n’abiyumvamo ko ari abatwa ndetse n’abahutsi. Abo bose bavuga urulimi rumwe, bafite umuco umwe kandi batuye mu mpande zose z’igihugu cy’URwanda. Ni kimwe n’uko muri iki gihe udashobora kumenya ishyaka rya politiki kanaka cyangwa nyirakanaka arimo atarikubwiriye.
Ingingo ya 8. Kuba hari abavuga cyangwa bemera ko abanyepolitiki bagomba kugabana ubutegetsi hakurikijwe amoko y’INYABUTATU, ubwabyo, icyo ni ikimenyetso cy’uko ayo moko ari aya politiki koko, mbese ko ari ay’abanyepolitiki, abatari abanyepolitiki akaba atagombye kubareba. Tuzamenya dute amoko y’abo bategetsi? Kutubwira ko ari abahutu, abatutsi n’abatwa ntibihagije, bazatwereke ibimenyetso by’ayo moko yabo, badusobanurire intego zayo kimwe n’uko berekana ibirangantego by’amashyaka ya politiki barimo. Cyangwa se, bazatubwire niba bemera ko bazapimwa igihagararo cyabo n’amazuru kandi ko bazemera ko imitungo yabo ibarurwa kugirango tumenye neza ubwoko bwabo! Ni nde wabyemera? Ni nde munyarwanda wakwemera gukora ako kazi k’urukozasoni ? Ni nde munyarwanda wemera amahame y’uburenganzira bw’ikiremwamuntu wakwemera ko ibyo byongera kubaho? Ntibizongera kubaho. Hari kera tutarajijuka! Biramutse bibayeho, igihugu nticyagendera ku mategeko, ahubwo noneho cyakworama burundu ! Ibimenyetso by’ayo moko ntabyo babona rero, kuko aba mu mitwe y’abayiyumvamo kandi nta muntu ushobora kumenya ikiri mu mutwe w’undi. None se tuzasubizeho indangabwoko? Twaba dusubiye inyuma. Ibyo byaba ari ugusondeka abanyarwanda no kubapfunyikira amazi !
Hari umuyobozi w’ishyaka rya politiki watangaje umushinga muri ubwo buryo asaba abanyarwanda kugira icyo bawuvugaho. Naramwandikiye mwereka ingaruka mbi uwo mushinga wateza abanyarwanda uramutse wemejwe kandi ugashyirwa mu bikorwa. Naboneyeho umwanya wo kumusobanura ko ahubwo ayo moko dukwiye kuyavana muri politiki aho kuyongeramo. Namugejejeho ibitekerezo by’uyu mushinga mwereka ibimenyetso bigaragaza ko ibyo atari byo byadukiza ingoma z’igitugu kuko igihugu kitagendera ku mategeko kandi ari byo twifuza.
Hari abavuga ko mu Rwanda twagombye gukora nk’ababiligi cyangwa abarundi. Abo nababwira ko mu Bubiligi nta moko « ethnies » ahaba, haba ibyo bita « communautés », kandi ko i Burundi ikibazo cyabo kitacyemutse kuko indwara y’irondakoko n’ivanguramoko itarakira ndetse impunzi zikaba zicyuzuye i Shyanga ! Nanjye nti kuki ababiligi batabikoze bakiri mu Rwanda? Ariko ubundi se kuki bavuze ko abahutu, abatutsi n’abatwa ari ethnies, kandi n’iwabo badahuje urulimi nabo ubwabo batiyita « ethnies » ? Nitureke kwigana politiki z’ibindi bihugu, dutinyuke dushake ibisubizo bibereye URWANDA n’Abanyarwanda. Urwo rwiganwa ni rwo twazize.
Ingingo ya 9. Ikibazo cy’amoko abanyepolitiki batinya kukiganiraho kuko buri ruhande ruba rwanga ko inyungu zarwo zibangamirwa. Mu mishyikirano y’amahoro yabereye muri Tanzaniya mu mujyi wa Arusha muri 1992-1993, ntibigeze bagishakira umuti kandi cyari ikibazo gikomeye kigaragara. Ikimenyimenyi ni uko ayo masezerano atarashyizwe mu bikorwa yakurikiwe n’itsembabwoko. Na n’ubu hari abavuga ko icyo kibazo ntagihari ! Aho kugishakira umuti n’urukingo, bakagihunga. Niba ayo moko atari aya politiki, ikibazo cyayo bagihungira iki?
Ingingo ya 10. Ubwoko bwatsindwa bute, cyangwa bugatsinda bute, buramutse atari ubwa politiki cyangwa butari « ishyaka » rya politiki? Bamwe ngo « Turatsinze ga ye! », abandi nabo bati «Intsinzi bana b’Urwanda intsinzi! ». Abo ni ABAHUTU n’ABATUTSI.
Ingingo ya 11. Abategetsi b’abanyepolitiki ni bo bashoza intambara hagati y’abahutu, abatutsi n’abatwa, ni bo bajya kw’isonga, ni bo bayobora izo ntambara. Ibyo byaha ntibishobora gukorwa abanyepolitiki atari bo ba mbere babigizemo uruhare. Nta na rimwe byigeze bibaho. Mu gihe cy’amahoro, nta kibazo kibaho hagati y’ayo moko kuko abanyarwanda baranayibagirwa. Bayibuka ari uko abanyepolitiki bongeye kuyazura no kuyakoresha kugirango bagere cyangwa bagume ku butegetsi.
Ingingo ya 12. Nyuma y’aho tuboneye ubwigenge, abanyepolitiki bashingiye amashyaka yabo kuri ayo moko: Aredetwa (Twa), Runari (Tutsi), na Parmehutu (Hutu) yaje kumira ayandi yose (Aprosoma, Rader, …). Nyuma haje Muvoma «Ubwato bw’Abanyarwanda bose » ngo bavukaga ari ba « Militantes » na ba « Militants », ngo «itaravanguraga amoko» maze ishyiraho icyo yise «iringaniza-moko » ritigeze rishoboka mu Rwanda. Waringaniza ute ibintu bihinduka buri gihe ?
Ingingo ya 13. Umwami Rudahigwa yaba ngo ari we washyizeho politiki y’«Imbaga y’Inyabutatu » y’Abahutu, Abatutsi n’Abatwa. Ubutegetsi bwa Cyami bumaze kuvaho, iyo Nyabutatu yagombaga nayo kugendana nabwo, kuko twari tumaze kubona ubutegetsi bwa Repubulika y’amashyaka menshi na demokarasi (démocratie) ishingiye ku burenganzira bw’ikiremwamuntu. Aho kwubakira kuri ayo moko ya politiki, amashyaka ya politiki mashya yagombaga kuyavanaho, akayasimbura, abahoze ari abahutu, abatutsi n’abatwa bashaka kujya mu mashyaka bakayajyamo bitewe n’ibitekerezo bya politiki byayo, abatabishaka ntihagire na rimwe bajyamo, ariko bose bakareka kwitwa abahutu, abatutsi cyangwa abatwa, bikarangirira aho. Ni aho ibintu byapfiriye.
Ingingo ya 14. Kugeza ubu, ingoma zose zagiye zijyaho kandi zishaka kugumaho zishingiye ku mpamvu z’amoko y’abahutu n’abatutsi. Na n’ubu nkuko nabivuze mu ngingo ya munani, hari abashaka kuzajya mu butegetsi ari uko bagabanye imyanya hakurikijwe ayo amoko yabo biyumvamo. Nkaho ari amashyaka ya politiki cyangwa abanyarwanda bose bategetswe kuyajyamo.
Ingingo ya 15. Ibyaha byakorewe abanyarwanda bazira ariya moko, byitwa ko ari ibyaha bya politiki. Niba ari ibyaha bya politiki rero, ni uko amoko yakorewe ibyo byaha n’ayakoreshejwe mu kubikora ari aya politiki. Ikibigaragaza nanone ni uko hashyizweho inkiko zihariye (tribunaux spéciaux) zo guhana ibyo byaha by’amoko, bityo rero izo manza zikaba iza politiki. Ndavuga inkiko Gacaca n’urukiko mpuzamahanga rwa Arusha (TPIR). Kandi izo nkiko ntizigeze zihana abanyabyaha bose, ahubwo zakoze ivangura kuko zakurikiranye gusa abahutu kuko ari bo batsinzwe muri politiki, nuko zirengagiza amaraporo y’imiryango mpuzamahanga yagaragaje ko hari n’abatutsi bishe abahutu. Ibyo ntibyashobotse kuko ubutegetsi bwari bumaze gufatwa n’abatutsi. Izo nkiko rero zavanguye ibyaha zivangura n’abanyabyaha ndetse n’inzirakarengane. Iyo ivangura-moko rigeze mu « butabera », nako mu bucamanza, ibintu biba bigeze kure !!
Ingingo ya 16. Mbere ya 1994, nta tegeko nyarwanda rihana ibyaha bya génocide mu buryo bwihariye ryabagaho, ariko hariho itegeko rihana abanyabyaha (Code pénal rwandais). Mu mategeko mpuzamahanga harimo amasezerano mpuzamahanga yerekeranye n’icyaha cya génocide (Convention sur le génocide). Itegeko ryashyiriweho guhana ibyaha by’itsembakwoko ryagiyeho génocide yarabaye, nyamara amahame mpuzamahanga y’amategeko y’inshinja-byaha avuga ko umuntu wese ukekwaho icyaha adashobora guhanishwa itegeko ryagiyeho nyuma y’uko akora icyo cyaha (la non rétroactivité de la loi pénale).
Ingingo ya 17. Kuba nyuma y’ubwigenge hari ubutegetsi bwagiye butanga ibyo bwitaga «Imbabazi» kuri bamwe bakoze ibyaha birebana n’ayo moko, nabyo bigaragaza ko ibyo byaha ari ibya politiki, bityo n’izo «mbabazi» nazo zikaba zaratanzwe mu nyungu za politiki. Zikaba « imbabazi za politiki ».
Ingingo ya 18. Itsembabwoko ryakorewe abatutsi ryategetswe na bamwe mu banyepolitiki b’abahutu bashakaga kurengera ubwoko bwabo bwa politiki mu nyungu zo kugirango bagume ku butegetsi. Mu ntambara ya 1990-1994 kimwe no mu bindi bihe byose impunzi zagabaga ibitero ku Rwanda, abategetsi babwiraga abanyarwanda bari mu gihugu ko abatutsi bateye Urwanda bagamije kugarura Umwami n’ubwami kugirango abahutu basubizwe mu buhake, ku mpamvu zo kubangisha abo batutsi hagamijwe kugirango badasangira ubutegetsi nabo.
Ingingo ya 19. Nyuma y’aho intambara ya 1990-1994 irangiriye, bamwe mu batutsi bahoze ari impunzi nabo baza bavuga ko ngo abahutu bose bagize uruhare mw’itsembabwoko ryakorewe abatutsi, mu nyungu zo kugirango bagere ku butegetsi maze basimbure abo bahutu ntibazongere kugira ijambo mu butegetsi. Hari umunyepolitiki wabyiyemereye avuga ko yagendaga mu mahanga yose ari byo yamamaza. N’ikimenyimenyi, ni uko hashyizweho gahunda ya politiki ivuga ko umuhutu wese ngo agomba « gusaba imbabazi mw’izina ry’ubwoko bwe kubera jenoside yakorewe abatutsi » kandi yarakozwe na bamwe mu bahutu. Bamwe mu banyamahanga nabo génocide bayigize impamvu yo gushyigikira cyangwa kurwanya bamwe mu banyepolitiki b’abanyarwanda, bitewe n’amoko barimo, kugeza n’aho abo banyamahanga bibagirwa uruhare bagize muri iyo génocide. Birababaje kubona « HUTU-TUTSI » bikoreshwa mu buryo bw’iterabwoba cyangwa ubundi buryo bwose bugamijwe inyungu zo gushaka ubutegetsi.
Ingingo ya 20. Ijambo « ethnie » ni urulimi rw’igifaransa kandi tuzi ko urwo rulimi rwazanywe n’ababiligi mu Rwanda kuko Abanyarwanda ntarwo bari bazi. Amagambo « abahutu, abatutsi n’abatwa » ni ayo mu rulimi rw’Ikinyarwanda, bivuze ko ababiligi batayavanye i Burayi kuko urwo rulimi rutari urwabo. Amagambo « ubwoko – amoko » nayo yabagaho mu rulimi rw’ikinyarwanda mbere yuko ababiligi bagera mu Rwanda kuko yasobanuraga ya yandi y’abanyiginya, abasiga, ababanda, n’ayandi yari mu muco karande w’Ikinyarwanda navuze. Ababiligi bamaze kwemeza ko « abahutu, abatutsi n’abatwa » ngo ari « ethnies », bashatse igisobanuro cy’iryo jambo mu rulimi rw’ikinyarwanda, ni uko bifatira ya magambo « ubwoko-amoko »; ari nayo mpamvu ayo « moko » mashya yahise ahabwa agaciro kurusha yayandi gakondo abanyarwanda benshi ubu bibagiwe.
Kubera ko abanyarwanda bamye bagira umuco wo kwubaha abakuru muri byose, no guhakwa bakemera n’ibyo babona bidakwiye, bemeye ibyo abazungu bababwiye cyangwa babategetse. Ababiligi bari bazi neza icyo ijambo « ethnie » rivuga, kandi bari bazi neza ko abahutu, abatutsi n’abatwa basangiye urulimi rw’Ikinyarwanda ndetse n’umuco. Birumvikana rero ko kuvuga ko abo banyarwanda ari « ethnies » (amoko) bari bazi neza ko atari UKURI, babikoze rero kubera impamvu za politiki. Ni ikosa bakoze. Ndetse n’iwabo mu Bubiligi, nubwo abafarama, abawalo n’abavuga ikidage badasangiye urulimi n’umuco, ntabwo bitwa ko ari « ethnies », bitwa « communautés linguistiques ».
Uwahakana ibi bimenyetso, yatangaza nawe ibibivuguruza, ingingo ku yindi, noneho nyuma tukazabiganiraho. Ntabwo tuzajya impaka ahubwo tuzaganira. Ndacyakomeza gushaka n’ibindi.
II. Umwanzuro : ubutumwa ngeza ku Banyarwanda
Tujye twibuka ko ba Sogokuru na ba Nyogokuru batari barageze mu mashuri kuko ntayabagaho, tureke kwemera ibyo batubwiye byose kuko nabo bakurikiraga ibyo bategekwaga n’abategetsi bariho icyo gihe, ntawarufite uburenganzira bwo kubivuguruza, cyane abakoloni b’abazungu bafatwaga ko bazi ubwenge kurusha abirabura. Ntacyo bashoboraga kubavuguruzaho. Hakiyongeraho wa muco wa gihake. Yemwe n’igihe Abahutu bigaranzuraga abatutsi, ntibashoboye gukosora iryo kosa ry’abakoloni kubera ko icyo kinyoma bakibonagamo inyungu za politiki kuko babonaga ari benshi bityo bikazaborohera gutsinda amatora hakurikijwe ya demokarasi bigishijwe n’abo bakoloni ko ishyaka ritsinze amatora rifata byose ayandi akaburiramo. Gatebe Gatoki. Ngibyo iby’amoko ya politiki ! Igihe cyo kuyavana muri politiki rero kirageze.
Ababyeyi bacu batwohereje mw’ishuri kugirango tumenye ubwenge ndetse tube twanavuguruza ibyo batubwiye mu gihe dusanze bidahuye n’UKURI. Kuvuga gusa ngo data yarambwiye ngo « … », ntabwo bihagije, reba niba bihuye n’UKURI. Kandi tujye twibuka ko hari abanyarwanda batigeze bamenya ababyeyi babo kubera impamvu zinyuranye. Abo se amoko yabo yaba ayahe ?
Nituvuga ko ABAHUTU, ABATUTSI n’ABATWA ari amoko, tujye twongeraho ko ari aya politiki kuko ari mu ngengabitekerezo ziri mu mitwe y’abayemera, ariko nitunavuga ko atari amoko tujye twibutsa kandi twigisha abakiri bato AMOKO NYAYO ayariyo, ni ukuvuga yayandi ya gakondo kuko ariyo ari mu muco nyarwanda: abasinga, abasindi, abazigaba, abagesera, abanyiginya, abega, ababanda, abacyaba, abungura, abashambo, abatsobe, abakono, abaha, abashingwe, abanyakarama, abasita, abongera, abenengwe ... Ni yo mpamvu ayo moko ya politiki ariho atariho. Harabura ikintu kimwe gusa kugirango azimangatane burundu: politiki ihamye irengera kandi yubahiriza umuco nyarwanda n’uburenganzira bwa buri wese kuko ingengabitekerezo z’ayo moko ya politiki zibereyeho kubihonyora. Icyo gihe nikigera, abacuzi n’abacuruzi b’izo ngengabitekerezo bazaburiramo kuko bazagira igihombo gikomeye, naho abacuzwaga ibyabo kubera ayo moko bahabonere inyungu itubutse. Bityo Rubanda rwiruhutse.
Gukoresha amoko ya politiki y’ABAHUTU, ABATUTSI n’ABATWA mu mwanya w’AMOKO Y’UMUCO NYARWANDA ni ukugenda GICURI. Ni nko kugendesha amaboko kandi dufite amaguru !
Abatubwiye ko HUTU, TUTSI na TWA ari amoko y’abanyarwanda ntibatubeshye gusa ahubwo baratuboshye, badufungira muri gereza ya politiki y’Inyabutatu, baturenganya (manipulation politicienne). Nuko badutera ubwoba ngo « niba udashaka kuba umuhutu, umututsi cyangwa umutwa ngo ubwo nturi umunyarwanda ». Ni akaga! Guhatira abanyarwanda kuba mu « Imbaga y’Inyabutatu », ibyo ni igitugu. Ikindi gitugu nanone ni uguhatira abanyarwanda kuba mw’ishyaka rimwe ngo ni uko ari ryo riri ku butegetsi. Ibyo nabyo abanyarwanda turabizi. Uko ingoma z’ubutegetsi zagiye zisimburana, ni nako zakomeje kutubeshya no kutuboha. Bamwe ngo abanyarwanda twese turi mu Mbaga y’Inyabubatu ibumbye amoko, abandi ngo twibumbiye mu bwato bw’ishyaka rimwe rukumbi « ritavangura amoko », abandi ngo twese turi mu muryango umwe w’abanyarwanda « utagira amoko », n’ibindi… Abo bose, ubutegetsi bwabo bakabushingira kuri ayo ngirwa-moko. Rubanda turashukika koko! Ibyo binyoma bigomba kuranduka burundu abanyarwanda tukibohora by’ukuri.
Muri iki gihe, impinduramatwara (Révolution) dukeneye ni iy’ibitekerezo bya politiki, ni iyo kuvana amoko muri politiki kandi nayo tukayavanamo politiki. Ntabwo ari REVOLUTION ya Gatebe gatoki, ahubwo n’iyo kwivanamo ibinyoma biri mu ngengabitekerezo z’amoko ya politiki y’INYABUTATU tukimakaza UKURI kw’amoko y’abakurambere bacu yo mu muco nyarwanda. Amoko y’INYABUTATU nasimburwe n’amashyaka ya politiki kuko bidashobora kubangikana. Ni yo mpamvu ayo moko agomba kuva muri politiki akabisa amashyaka.
Ayo moko nava muri politiki, abanyarwanda ntibazongera kuyiyumvamo kuko ntacyo azaba akibamariye. Umunyarwanda yiyumvamo ubwoko ubu n’ubu kubera inyungu za politiki ariko rimwe na rimwe mu buryo atagambiriye cyangwa atatekereje. Impungenge zo gukandamizwa no kwimwa imyanya mu butegetsi n’iyindi milimo ku biswe ko ari ba RUBANDA NYAMUCYE (minorités « ethniques »=abatutsi n’abatwa) – ari byo byitwa irondakoko n’ivanguramoko – ntizizongera kubaho. Abazakomeza kuyatsimbararaho, bazayiyumvemo ku giti cyabo ariko batemerewe kuyagira umurato n’ibikangisho mu ruhame. Ya mibare ya 85/100 by’abahutu, 14/100 by’abatutsi na 1/100 by’abatwa yavanguraga ayo moko nta gaciro izongera kugira; na ya makimbirane yo kutumvikana ku nyito y’ibyaha byakorewe inzirakarengane ndetse n’abagomba KWIBUKWA mu mihango y’icyunamo n’imibare y’abahutu, abatutsi n’abatwa bishwe, ayo makimbirane ntazongera kubaho. TUZABIBUKIRA HAMWE kuko icyatumaga bavangurwa kizaba kitakiriho. Kandi nanone abanyepolitiki bakoraga iryo vanguramoko bazamburwa izo ntwaro na Sosiyete sivile yigenga izaba iyoboye inzego (institutions) zirengera umuco nyarwanda, ubutabera, ubwiyunge, uburenganzira bw’ikiremwamuntu, n’itangazamakuru abanyepolitiki bari baragize ibikoresho kuko nta bwigenge zagiraga. UBUMWE bw’Abanyarwanda ni uko tuzabugeraho. Ibyo bizatuma rero abanyarwanda bareshya imbere y’amategeko KUKO INZEGO ZISHINZWE KURENGERA AYO MATEGEKO zizaba ziyobowe n’iyo Société civile yigenga isanzwe irengera abantu bose itavanguye.
Twibohoye ingoma za cyami na gikolonize ariko bimwe mu bitekerezo byazo turacyabifite mu mitwe yacu. Nitubyibohora ni bwo tuzaba tugeze ku bumwe nyabwo, ku bwigenge bwuzuye no ku bwiyunge nyakuri. Ibi ni byo abanyarwanda tuzira buri gihe kuko tugifite bimwe mu bitekerezo bya gihake, nko gutinya guhakana ibyo umutegetsi cyangwa uwahoze ari umutegetsi avuze nubwo byaba binyuranyije n’ukuri, gutinya kuvuguruza umuntu « mukuru »: umubyeyi watubyaye, mwalimu wacu, umutegetsi n’abandi… Nitwemere dutinyuke !
Nitwivanemo rero ibitekerezo bishaje kuko IMPINDUKA IKORWA N’IBITEKEREZO BISHYA !
Murakoze ndabashimiye, mugire amahoro.
MUSOMESHA Aloys
umuyobozi n’umuhuza w’Umushinga w’Ubwiyunge Nyakuri,
umushinga wigenga utabogamiye kuri politiki y’amashyaka n’ubutegetsi,
uharanira politiki mpuzabanyarwanda n’ubutabera mpuzabantu.


c: text/html

text:
ABAKURAMBERE N’ABAHANUZI
IGICE CYA 15 - UBUKWE BWA ISAKA
Iki gice gishingiye mu Itangiriro 24
Aburahamu yari ageze mu zabukuru; kandi ategereje kwipfira bidatinze; nyamara yari ashigaje gukora ikintu kimwe kugira ngo yumve ko isezerano yahawe risohorejwe ku rubyaro rwe. Imana yari yaratoranyije Isaka ngo azamusimbure mu byo gukomeza amategeko yayo kandi ngo azabe se w’ubwoko bwatoranyijwe; ariko yari atarashaka umugore. Abaturage b’i Kanaani basengaga ibigirwamana, kandi Imana yari yarabujije abantu bayo guhana abageni na bo, kuko yari izi yuko iryo shyingirana rizatuma bajya mu buhakanyi. Uwo mukurambere yatinyaga ko abaturanyi be b’abanyakanaani bazahindura umwana we. Akamenyero k’Aburahamu ko kwizera Imana no kugendera mu bushake bwayo, byagaragariraga no mu mico mbonera ya Isaka; ariko uwo musore we yari afite akarusho, kandi yari umugwaneza n’umunyamahoro. Iyo aza kubana n’utubaha Imana, yajyaga kugira akaga ko kugira ibyo ahara kugira ngo bumvikane. Mu bitekerezo by’Aburahamu, guhitiramo umuhungu we umugore, byari ingenzi cyane; yifuzaga cyane yuko yashaka umugore utazamukura mu nzira y’Imana. AA 109.1
Mu bihe bya kera, muri rusange, ababyeyi ni bo bashakiraga abana babo abageni, kandi niwo wari umuco w’abasengaga Imana. Nta muntu washyingirwaga uwo adakunda; ariko urubyiruko rwo rwagenderaga ku bunararibonye no guhitamo kw’ababyeyi babo bubaha Imana. Byagaragaraga nko kutubaha ababyeyi, ndetse cyari icyaha, iyo umwana yakoraga ibinyuranye n’ibyo. AA 109.2
Isaka, yiringiye ubunararibonye bwa se n’urukundo amukunda, yanejejwe no kubimubwira, kandi yizeye ko n’Imana ubwayo izamuyobora muri uko guhitamo. Uwo mukurambere yatekereje bene wabo babaga i Mesopotamiya. N’ubwo batari bararetse gusenga ibigirwamana, bari bazi kandi baramya Imana nyakuri . Isaka ntiyagombaga kuva i Kanani ngo abasange, ariko byajyaga gushoboka ko muri bo haboneka usiga iwabo agafatanya na we gukomeza gusenga by’ukuri Imana ihoraho. Aburahamu yahaye “umugaragu we mukuru” iyo nshingano, umugabo wari uzi Imana, inararibonye kandi wagiraga ibitekerezo bizima, wari waramukoreye igihe kirekire kandi yaramubereye inyangamugayo. Amubwira kurahirira imbere y’Uhoraho ko atazashyingira Isaka umukobwa w’Abanyakanani, ko ahubwo azatoranya umwari wo mu muryango wa Nahori, i Mesopotamiya. Yamubwiye kutajyanayo Isaka. Iyo hataboneka umukobwa wemera gusiga iwabo, uwo mugaragu ntiyajyaga gufatwa n’iyo ndahiro. Uwo mukurambere amutera umwete muri iyo nshingano itoroshye yari ahawe, amwizeza ko Imana izahira urugendo rwe. Aravuga ati, “Uwiteka Imana nyirijuru, yankuye mu nzu ya data no mu gihugu navukiyemo,... Izatuma marayika wayo akujye imbere.” AA 109.3
Iyo ntumwa ntiyazarira iragenda. Afata ingamiya cumi zo kumuherekeza n’abo kuzagarukana bari kumwe n’umugeni, bitwaza n’impano zo kuzaha umugeni, n’inshuti ze, maze agenda urugendo rurerure cyane arenga i Damasiko agera mu bibaya bihana imbibi n’uruzi runini rw’iburasirazuba. Ageze i Harani, “umudugudu wa Nahori,” ahagarara inyuma y’inkike zigose uwo mudugudu, hafi y’iriba aho abagore bazaga ni mugoroba kuvoma. Ubwo nibwo yagize ibitekerezo byo kwibaza uko biribumugendekere. Byajyaga gushoboka ko guhitamo yari agiye kugira kwajyaga kugira ingaruka zikomeye, atari kurugo rwa shebuja gusa, ahubwo no ku bandi bantu bazabaho uko ibihe bizajya biha ibindi. Yibuka amagambo y’Aburahamu yuko Imana yajyaga kohereza marayika wayo ngo bajyane, asaba ashimikiriye ko ayoboranwa ihirwe. Mu muryango wa shebuja yari amenyereye ubugwaneza no kwakira abashyitsi byahoraga bikorwa, noneho asaba yuko igikorwa cy’ubugiraneza cyamwereka umwari Imana yari yahisemo. AA 109.4
Atararangiza gusaba, aba yahawe igisubizo. Mu bagore bari ku iriba, ingeso z’ubugwaneza z’umwe zimukora ku mutima. Ubwo yari avuye ku iriba, uwo muntu batari baziranye aza amusanga, amusaba amazi ku yo yari atwaye mu kibindi ku rutugu rwe. Icyo yari asabye cyakiranywe ineza ndetse yemererwa ko n’ingamiya ze ziribwuhirwe, icyo kikaba cyari igikorwa cy’akamenyero abakobwa b’ibikomangoma bagiriraga amashyo n’imikumbi ya ba se. Uko niko ikimenyetso yifuzaga yagihawe. Uwo mwari “yari umunyagikundiro cyinshi,” kandi kugira neza kwe atajuyaje byerekanye umutima w’impuhwe na kamere y’inyamurava, kandi y’inyambaraga. Noneho rero ukuboko kw’Imana kwari kumwe na we. Uwo mushyitsi amaze kumushimira iyo neza amugiriye, amuha impano z’igiciro cyinshi, anamubaza ababyeyi be abo ari bo, maze yumvise yuko ari umukobwa wa Betuweli, mwishywa w’Aburahamu, “yikubita hasi aramya Uwiteka.” AA 110.1
Uwo mugabo yamusabye icumbi mu rugo kwa se, maze mu mvugo yakoresheje amushimira, agaragazamo ko hari icyo apfana n’Aburahamu. Uwo mwari asubiye imuhira, avuga uko byagenze maze Labani musaza we aherako ajya kuzana uwo mushyitsi n’abo bari kumwe ngo babacumbikire. AA 110.2
Eliyezeri ntiyajyaga kugira icyo arya ataravuga ikimugenza, isengesho yasengeye ku iriba, n’uko byagenze kose. Maze aravuga ati, “N’uko niba mushaka kugirira databuja neza, ntimumurerege, nimumbwire: kandi niba mutabyemera nimumbwire; nanjye mpindukire njye iburyo cyangwa ibumoso.” Igisubizo cyabaye ngo, “Ibyo bivuye k’Uwiteka: nta kindi tubasha kukubwira, ari icyiza, cyangwa ikibi. Dore Rebeka ari imbere yawe; mufate umujyane, abe muka mwene shobuja, nk’uko Uwiteka yavuze.” AA 110.3
Abo umuryango bamaze kwemeranya, Rebeka ubwe bamubajije niba yashobora kujya kure hangana hatyo, akava iwabo akajya gushyingirwa umuhungu wAburahamu. Kubera ibyari byabaye byose, yizeye ko Imana yari yamutoranyirije kuba umufasha wa Isaka, maze aravuga ati, “Turajyana.” AA 110.4
Uwo mugaragu atekereje umunezero shebuja azagira, yumva ashaka gusubirayo vuba; maze mu gitondo barahaguruka barataha. Aburahamu yari atuye i Berisheba, kandi Isaka wari uragiye amatungo mu gihugu bari baturanye, yari yasubiye ku ihema rya se, kuhategerereza intumwa bari batumye i Harani. “Isaka arasohoka, ajya gutembera ku gasozi ni mugoroba, maze yubuye amaso, abona ingamiya ziza zimusanga. Maze Rebeka yubura amaso; abonye Isaka ava ku ngamiya. Abaza wa mugaragu ati: Uriya mugabo ugenda ku gasozi tugiye guhura ni nde? Uwo mugaragu aramusubiza ati: « Ni databuja. » Rebeka yenda umwenda we, yitwikira mu maso. Uwo mugaragu atekerereza Isaka ibyo yakoze byose. Isaka azana Rebeka mu ihema ryari irya nyina Sara, aramurongora, aba umugore we: aramukundwakaza. Isaka ashira umubabaro wa nyina yapfushije.” AA 110.5
Aburahamu yari yarabonye amaherezo yo gushyingiranwa kw’abubaha Imana n’ayo abatayubaha, uhereye mu minsi ya Kayini ukageza mu gihe cye bwite. Yabonaga ingaruka zo kuba yarashatse Hagari, maze akabihuza n’uburyo Ishimayeli na Loti bashatse. Kubura kwizera ku ruhande rw’Aburahamu na Sara byatumye Ishimayeli avuka, aribyo ruvange rw’urubyaro rukiranuka n’urwo abatubaha Imana. Inyigisho Ishimayeli yari yarahawe na se zishwe n’iza bene wabo wa nyina basengaga ibigirwamana, ndetse n’uko Ishimayeli yashatse abagore b’abapagani. Ishyari rya Hagari n’iry’abagore yatoranyirije Ishimayeli ryagotesheje umuryango wa Ishimayeli urusika Aburahamu yagerageje gukuraho ariko rukamunanira. AA 111.1
Inyigisho Aburahamu yari yarahaye Ishimayeli kuva kera kose ntizabuze icyo zimumarira, ariko abagore be ni bo batumye mu muryango we habamo gusenga ibigirwamana. Ubwo yatandukanaga na se akarushywa no gushaka uburyo yabaho mu rugo rutagira urukundo kandi rutubaha Imana, byatumye Ishimayeli ahitamo kuba nk’inyamaswa yo mu gasozi n’igisambo cyo mu butayu, “...azagira undi muntu wese umubisha we, n’abandi bose bazamugira umubisha wabo;...” Itangiriro 16:12. Mu minsi ya nyuma yo kubaho kwe, yarihannye, agarukira Imana ya Se, ariko ikimenyetso cy’imico ye urubyaro rwe rwamukomoyeho nticyasibanganye. Ishyanga rikomeye ry’abanyamahane n’abapagani ryamukomotseho, bagahora biyenza kandi bagirira nabi urubyaro rw Isaka. AA 111.2
Umugore wa Loti yarikundaga, ntiyakundaga idini, maze atuma umugabo we atandukana n’Aburahamu. Loti we ntiyifuzaga kuguma i Sodomu ngo abeho atagira uwo kumugira inama, ariwe mukurambere wubahga Imana; ariko kubera uwo mugore we n’abantu yabanaga na bo muri uwo mudugudu mubi bari barimo, byajyaga gutuma atezuka ku Mana iyo Aburahamu ataba yaramuhaye kera inyigisho zihamye mu kwizera. Gushyingirwa kwa Loti hamwe no guhitamo Sodomu ngo abe ariho atura, byabaye intandaro n’uruhererekane rw’ibibi byagiye bibaho ku isi uko ibihe bihaye ibindi. AA 111.3
Nta muntu wubaha Imana wifatanya n’utayubaha ngo abure kugira ingaruka mbi. “Mbese abantu babiri bajyana batasezeranye?” Amosi 3:3. Umunezero no gutera imbere mu rugo biterwa n’uko impande zombi z’abashakanye zishyize hamwe; ariko hagati y’uwizera n’utizera hari itandukaniro rikomeye mu byo bakunda, mu byo bashyizeho umuntima no mu byo bagamije. Baba bakorera abami babiri; kandi nta huriro bagirana. Uko imibereho y’umuntu yaba itunganye kose, ntibyabuza ko uwo babana utizera yamutandukanya n’Imana. AA 111.4
Umuntu wese ushyingiwe atarahinduka mu myizerere ye, kubwo amasezerano, aba yishyize mu nshingano zikomeye zo kudahemukira mugenzi we naho baba badahuje kwizera; nyamara kandi ibikwiriye kugirwa nyambere y’ayandi masano yose tugirira ku isi, ni ibyo Imana ishaka n’ubwo hashobora kuvamo ibigeragezo n’akarengane. Umwuka w’urukundo no kwiyoroshya ushobora gukiza umuntu utizera. Ariko Bibiliya ibuzanya gushyingiranwa k’abakristo n’abatemera Imana. “Ntimwifatanye n’abatizera mudahwanye.” 2 Abakorinto 6:14, 17, 18. AA 111.5
Isaka yagiriye umugisha ku Mana, ubwo yabaga umuragwa w’amasezerano isi yagombaga kuboneramo umugisha; nyamara ageze ku myaka mirongo ine y’amavuka yicisha bugufi imbere ya se, wari umugaragu wubaha Imana, ngo amushakire umugeni. Kandi ingaruka yuko gushyingiranwa, nk’uko Ibyanditswe bibyerekana, ni icyitegererezo cyiza kigaragaza umunezero mu rugo “Isaka azana Rebeka mu ihema ryari irya nyina Sara, aramurongora aba umugore we: aramukundwakaza. Isaka ashira umubabaro wa nyina yapfushije.” AA 112.1
Mbega guhabana kuri hagati y’imishakire ya Isaka n’uburyo urubyiruko rw’iki gihe rwitwara, ndetse nabavuga ko ari Abakristo! Kenshi abasore bibwira ko gushaka abo bakunda ari bo bireba bonyine kandi ko nta wundi ukwiriye kubigishwamo inama- yaba Imana cyangwa ababyeyi nta n’umwe ukwiye kugiramo uruhare. Mbere y’uko bagera mu myaka yo gushaka, bibwira ko bo ubwabo bafite ubushobozi bwo kwihitiramo, ababyeyi babo batabafashije. Imyaka mike bamara bashakanye irahagije kugira ngo babone amafuti yabo, ariko biba bitagifite igaruriro. Bwa bwenge buke no kutifata byatumve umuntu ahitamo atitegereje bituma icyo cyaha kiba kibi bikahije, kugeza ubwo abashakanye bibabera umutego ukabije. Muri ubwo buryo rero, abantu benshi bangiza umunezero wabo muri ubu bugingo n’ibyiringiro by’ubugingo bw’ahazaza. AA 112.2
Niba hari ikintu gikwiye kwitonderwa kandi niba hari igihe gikenerwamo inama z’abakuru n’inararibonye, ni ighe cyo gushyingirwa; kandi niba hari igihe Bibiliya yakenerwa nk’umujyanama, niba hari igihe ubuyobozi bw’Imana bukwiriye gushakirwa mu masengesho, ni mbere yo gutera intambwe ifatanya abantu hamwe ngo babane by’iteka ryose. AA 112.3
Ababyeyi ntibakwiriye kwibagirwa inshingano yabo yo gutegura umunezero w’abana babo mu gihe kizaza. Kuba Isaka atarirengagije inama za se byatewe n’uko yari yaratojwe kandi akundishwa imibereho yo kumvira. Igihe Aburahamu yabwiraga abana be kubaha ababyeyi, imibereho ye ya buri munsi yahamyaga ko nta kwikunda cyangwa igitugu kirimo, ko ahuhwo biba bishingiye ku rukundo, kandi bikaba bigendereye ku kubashakira kubaho neza n’umunezero. AA 112.4
Ababyeyi b’abagabo n’ab’abagore bakwiriye kwiyumvisha ko bafite inshingano yo kuyobora urukundo rw’urubyiruko, kugira ngo bashobore gushaka abagore bakwiriye. Bagomba kwiyumvamo iyo nshingano, binyuze mu nyigisho no mu cyitegererezo batanga, bafasha kubwo ubuntu bw’Imana, kugira ngo batungaye imico mbonera y’abana bakiri bato, ngo babe indakemwa n’imbonera kandi bareshywe n’ibyiza n’ukuri. Ibisa birasabirana. Mureke gukunda ukuri, kubonera n’ineza bishinge imizi mu mitima hakiri kare, kandi urubyiruko ruzashaka kujya mu muryango urangwa n’ibyo. AA 112.5
Mureke ababyeyi bashakishe uko batanga icyitegererezo cy’urukundo no kugira neza bya Data wo mu ijuru, bivuye mu mico mbonera yabo no mu mibereho y’ingo zabo. Mureke mu rugo hasabe umucvo w’izuba. Ibyo bizarutira cyane abana bawe amasambu n’ubutunzi. Mureke urukundo rwo mu muryango rurindirwe mu mitima yabo, maze nibasubiza amaso inyuma, bashobore kubona ko iwabo hari ahantu h’amahoro n’umunezero, hari ijuru rito. Abagize umuryango bose ntibagira imicombonera imwe, kandi buri gihe hazabaho kwimenyereza kwihangana no kubabarira; kandi binyuze mu rukundo no mu kwifata, byose bishobora gufatanyirizwa hamwe. AA 112.6
Urukundo nyakuri ni ihame rihambaye kandi ryera, byombi bitandukanye cyane n’urukundo rukomotse ku irari ry umubiri kandi rushira mu kanya gato iyo rugeragejwe bikomeye. Ni mukuba indahemuka ku nshingano ababyeyi babahaye, urubyiruko rukwiriye kwitegurira ubwarwo ingo zabo. Nimureke habe ariho hitorezwa kwizinukwa no kugira neza, ubuntu, n’impuhwe za Gikristo. Nuko rero, urukundo rugurumana ruzakomerezwa mu mutima, kandi uzaturuka mu rugo nk’urwo ngo abe umutwe w’urugo rwe, azamenya uburyo yashakisha icyatera umunezero uwo yatoranyije ngo amubere inshuti mu mibereho ye. Aho kugira ngo gushyingirwa kube iherezo ry’urukundo, kuzaba gusa intangiriro yarwo. AA 113.1

robotstxt: allowed

filter: keep


text:
Umuhanzi nyarwanda Intore Masamba wahimbye indirimbo zomoye ibikomere bya benshi, umwe mu bari kumwe n’inkotanyi ku rugamba rwo kubohora igihugu(ariko we ntiyafashe imbunda ngo arwane) avuga ko ubwo binjiraga mu Rwanda bakagera i Kigali basanze igihugu cy’isezerano babwirwa kitakibaho ahubwo cyuzuye imirambo gusa.
Ni mu kiganiro yagiranye n’ikinyamakuru ISIMBI, dukesha iyi nkuru, cyagarutse ku mwuka bari bafite nk’abasirikare ubwo bari mu myiteguro yo kubohora igihugu cyari mu icuraburindi.
Ati“mu gitamaduni habagamo indirimbo nyinshi cyane, iziduha morale, uburyo ibibazo byatumye abanyarwanda bashaka kurwanira igihugu cyabo(…) ndibuka nkora imyitozo yanjye ninjye wari ushinzwe gutera indirimbo (Ossi Morale), nabashyiraga hariya bose nkabaririmbisha uko nshaka, ndibuka twageraga n’igihe cyo guteka kuko buri wese yagombaga kugira umwanya we bakavuga ngo uko nabaririmbishije neza njye sinjyeyo barabinkorera.”
“Muri iyi minisi abantu barampamagara bakambwira ngo indirimbo zawe zaradufashije cyane, twazumvaga muri Muhabura, indirimbo zawe nizo zatunmye dutabara, nizo zatumye muri iyi minsi mpagaze bwuma, ndi afande, narazumvise zimpa imbaraga.”
Muri icyo gihe ngo bumvaga bagomba gukora nk’ibyo babonaga muri filime ariko bakabohora igihugu cyababyaye.
Ati “Abasore twese twari twarabaye nka Rambo, twakundaga kureba za filime tukavuga ngo tuzarasana nka Rambo tujye gushaka igihugu cyacu, ariko ukuri kwari ku ruganmba ni ukundi ariko twese twumvaga dufite imbaraga tugomba kuzajya dukora nk’ibyo twabonye muri filime, nta ntambara twari tuzi, nta n’iyo twigeze tujyamo.”
Ntazibagirwa ishusho yinjira mu gihugu kuko basanze gisa nabi cyuzuye imirambo kandi bari barabwiwe ko ari igihugu gitemba amata n’ubuki, ari umuvandimwe w’ijuru.
Ati “Njye mfite urwibutso rubi cyane, kumva u Rwanda rutemba Amata n’ubuki, batubwira ko ruva inda imwe n’ijuru nyuma nkarwinjiramo mbona imirambo ahantu hose, u Rwanda rwapfuye, u Rwanda rutariho nkavuga nti ubu koko nibyo Imana yatugeneye.”
Yakomeje avuga ko bitewe n’ibyo yabonye ubwo bari bageze mu Rwanda byatumye ahimba indirimbo yitwa Amarira, yatangiye guhimba ubwo bari bageze ku Murindi wa Byumba ubwo Jenoside yari yatangiye, ikubiyemo ibyo yagiye abona mu nzira banyuzemo zose, amaraso atemba, imirambo iri hose.
Ubwo binjiraga muri Kigali bavuye i Byumba hari aho bageze imirambo ikazajya imanuka mu misozi yikubita mu modoka bari barimo hari n’uwikubise imbere ku kirahure cy’imodoka gihita cyuzura amaraso ku buryo no kureba imbere bitashobokaga.
Bageze Kigali nabwo baratesetse cyane kuko basanze inzu nyinshi zitezemo ibisasu ku buryo winjiragamo utabizi bikaguturikana, byaje gusaba ko bitabaza imbwa.
Ati“harimo n’ubugome, buriya amazu menshi yo muri Kigali hari hatezemo ibisasu. Twasanze inzu zirimo ubusa wakinjira mu nzu waba warangaye gato hari umuntu wagutanze ukumva igisasu kiramuturikanye, umuntu atwigisha ubwenge ati ntabwo muri burare munsi y’ibiti(…) hari imbwa nyinshi cyane zariye imirambo zahaze, ati mujye mufata inyama mwohereze mu nzu imbwa igende ikurikiye n’idaturika iyo nzu iraba ari nzima.”
“Nabikoze nk’inshuro zigera kuri 3 ariko inzu nk’ebyiri zose zaraturikaga. Wagira utya uri muri Salon muri ako kababaro ukumva kiraturutse umwana akuguyeho, yarapfuye nabi, yarashonje, igihugu cyarapfuye ubu cyarazutse.”
Yavuze ko Kigali muri 1994 kimwe n’igihugu cyose bitari biriho nta kintu na kimwe cyari gifite ubuzima kugeza n’aho ibicu byari umukara.
Yasabye umuntu wese ufite ingengabitekerezo yo guhakana no gupfobya Jenoside akwiye kubyihorera kuko ntacyo byamurira kuko ibyabaye byabaye Isi yose ireba ahubwo asaba abanyarwanda bose gufatanya kugira ngo ibyabaye bitazongera kubaho ukundi.
IYI NKURU TUYIKESHA ISIMBI.RW


text:
Ni byinshi umusore yagenderaho akavumbura ko inkumi runaka imukunda kandi yifuza ko babana, kuko nabo bakunda kandi bakerekana amarangamutima. Muri byo, twahisemo kugaruka ku byakorohera buri wese. Uti ese ibyo ni ibihe? Muri iyi nkuru tugiye kugaruka ku bibazo 5 umukobwa yakubaza ukamenya ko agukunda, kandi agukenye mu buzima bwe mbese yifuza ko wamubera umugabo.
N'ubwo abakobwa badatinyuka ngo babivuge barakunda! Nakubaza ibi bibazo uzamenye ko yakwihebeye ushake icyo wakora umutabare:
1.Umukobwa uzakubaza kenshi ku muryango wawe, uko bameze, akakubaza niba byashoboka guhura nabo mbese ukabona ari kubigiraho inshuti rimwe na rimwe, akakubaza amakuru y'abo yabashije guhura nabo akubwira ko abakumbuye cyangwa se wenda akanabasura, uzamenye ko agukunda. Icyo gihe uzabona kenshi akubaza n'amakuru y'inshuti zawe ndetse anazigaragarize urukundo, azereke ko akwiyumvamo bamwe mubo mu muryango yisanzuraho atinyuke ababwire ko agukunda.
2.Umukobwa uzakubaza kenshi ko uri mu rukundo cyangwa se nta mukunzi ufite, kandi abizi ko wenda wamubwiye ko nta mukunzi ufite aba agukunda, yifuza kumenya uko amahirwe ye angana. Hari ubwo abikubaza ari gukina, ariko buriya aba akomeje.
3.Na none umukobwa uzakubaza kenshi uko wiriwe, uko akazi kagenze, mbese buri gihe akifuza kumenya umunsi wawe, burya aba agukunda akabigaragaza mu marenga!
4. Inkumi igukunda na none izakubaza kenshi niba uyiyumvamo, biherekezwe n'ibimenyetso byinshi bikwereka ko wayitwaye uruhu n'uruhande.
5.Inkumi izakubaza niba warongora umukobwa umeze nkawe, ni uko buriya aba ashaka kumenya amahirwe afite mu buzima bwawe. Akenshi umukobwa atangira kukwiyumvamo nyuma yo kukugiraho amakuru, yaba mabi cyangwa se meza. Nakubaza ati 'Ese ko ukunda ibi kandi njyewe bikaba bimeze gutya ubwo wankunda? Byanga bikunda aba agukunda yifuza kumenya amahirwe ye uko angana.
Abakobwa kwerekana urukundo akenshi bifashisha ibimenyetso biherekejwe n'amarangamutima ndetse n'ibibazo.
Source : https://yegob.rw/musore-umukobwa-nakubaza-ibi-bintu-uzamenye-ko-yagupfiriye-uhite-ugira-icyo-ukora-byihuse/


text:
Inteko y’Umuco irakataje mu bikorwa biteza imbere inganda ndangamuco
Mu nama yahuje Intebe y’Inteko y’Inteko y’Umuco Amb. Masozera Robert n’abafatanyabikorwa batandukanye b’Inteko y’Umuco basuzumye bimwe mu bikorwa bigamije guteza imbere inganda ndangamuco, biyemeza ko muri uyu mwaka w’ingengo y’imari 2021-2022 Inteko y’Umuco n’abafatanyabikorwa bazakomeza gushyigikira ibikorwa bizamura inganda ndangamuco mu Rwanda.
Iyi nama yarimo abakozi b’Inteko y’Umuco, abakozi b’ibigo bya Leta n’abikorera bifite aho bihurira n’inganda ndangamuco, Inama y’Igihugu y’abahanzi (RAC), n’abahagarariye ingaga ziri mu ruganda ndangamuco n’abahagarariye sosiyete ya MNI iteza imbere abahanzi binyuze mu gutora ibihangano byabo kuri sms cyangwa mu rindi koranabuhanga mu rwego rwo kubashyigikira.
Abari muri iyi nama barebye ibikorwa byakozwe mu mwaka w’ingengo y’imari ushize wa 2020-2021 ndetse banareba ibiteganya gukorwa muri uyu mwaka w’ingengo y’imari 2021-2022.
Ibikorwa bitandukanye byakozwe n’Inteko y’Umuco mu mwaka ushize ifatanyije n’ingaga zitandukanye ziri mu ruganda ndangamuco, birimo: Gutera inkunga ibikorwa by’ubuhanzi mu Rwanda, aho abahanzi bahawe amafaranga ndetse bahabwa ubufasha tekinike, gufasha abahinzi kwizihiza Ibirori by’Umuganura, kubafasha kwizihiza Umunsi Mpuzamahanga w’Ururirmi Kavukire, no kwizihiza Umunsi w’Abasizi n’Umunsi w’Ikinamico.
Inteko y’Umuco yanagize uruhare mu gutegura igitaramo iwacu muzika cyabaye mu Ukuboza 2020, abahanzi bafashijwe muri icyo gikorwa ni abafite amazina azwi n’abakizamuka.
Hateguwe amarushanwa y’abahanzi bahanga ku muco n’Ikinyarwanda n’Abasizi nyarwanda, ndetse Inteko y’Umuco yateye inkunga abahanzi mu gushyiraho inzego zibahagarariye no kubaka ubushobozi bwazo, yateye inkunga abahanzi bakizamuka binyuze muri Art Rwanda ikiciro cya kabiri.
Mu mwaka ushize kandi, Inteko y’Umuco binyuze muri Urusaro Women Film Festival icyiciro cya 4, yabashije guha amahugurwa abafotora n’abakora sinema hagamijwe kubahuriza muri Koperative.
Yatanze igihembo cy’abahiga abandi mu ikinamico, urwenya n’ubusizi, ndetse yabashije kubaka ubushobozi bw’Urugaga rw’Abanyabugeni n’Abanyabukorikori kuri rwo n’abarugize.
Inteko y’Umuco yagize uruhare mu itegurwa ry’Irushanwa rya Miss Rwanda 2021, ndetse no mu Imurikabikorwa ry’Ubuhanzi.
Mu bitekerezo bitandukanye byatanzwe ku bikorwa byazibandwaho mu mwaka 2021-2022, harimo kongera ibikoresho by’ubuhanzi mu bigo by’urubyiruko, n’ibigo by’umuco n’ubuhanzi, gukora ubukangurambaga burambuye mu bahanzi no mu banyarwanda muri rusange bamenyeshwa uburenganzira bwihariye bw’umuhanzi n’ibihangano bye (Intellectual Property Law).
Murayire Protais, Umuyobozi w’Amatorero y’Imbyino za Kinyarwanda, avuga ko hari ibikorwa byari byateguwe ariko ntibyaba kubera ibihe bidasanzwe bya COVID-19, muri byo harimo umuhuro w’abataramyi, Iserukiramuco y’amatorero y’imbyino gakondo yose yo mu Rwanda, cyakora ngo babashije Gutoza abana kubyina imbyino gakondo, byabaye muri Mutarama 2021.
Mu rugaga rwa Muzika, naho bari bateguye gushakisha impano nshya ariko ntibyakozwe kimwe n’igikorwa cyari kiswe Rwanda Music Annual Festival na cyo nticyabaye.
Tuyisenge Intore ukuriye Inama y’Igihugu y’Abahanzi, yasabye Inteko y’Umuco gushyira imbaraga mu guhuza abategura ibitaramo n’Inama Nkuru y’Abahanzi mu rwego rwo guhuza izo mbaraga, kuko ngo hari abafatanyabikorwa bategura ibikorwa biteza imbere inganda ndangamuco bagakwiriye guhuriza hamwe mu rwego rwo kunoza ibikorwa.
Intebe y’Inteko, Amb. Robert Masozera yashimye ibikorwa byakozwe mu mwaka wa 2020-2021 avuga ko bashyira imbaraga mu gukomeza ibitarakozwe no guhanga ibishya bigamije guteza imbere inganda ndangamuco mu rwego rwo guhanga imirimo mishya.
Amb. Masozera yavuze ko bimwe muri biriya bikorwa bitabaye bigeye kwigwaho asezeranya ko hagiye gushyirwaho ikigega kigamije kuzahura abahanzi bagizweho ingaruka na COVID-19, gusa yijeje ko uko ingengo y’imari izaboneka ibikorwa byateguwe na byo bizagenda bikorwa mu rwego rwo guteza imbere uru ruganda.
Inganda Ndangamuco ni hamwe mu hantu Leta ibona ko hatanga umusaruro mu guhanga imirimo mishya kandi myinshi, bityo Inteko y’Umuco ivuga ko izakomeza gufatanya n’abafatanyabikorwa bayo mu kuzamura izi nganda.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
UMUSEKE.RW


text:
Minisiteri y’Ubuhinzi n’Ubworozi (MINAGRI) yasobanuye ko iki kibazo cyatewe n’ukwibirindura kw’amazi, bituma amazi yo munsi yivanga n’ayo hejuru, bizamura ’algal bloom’ bitera kugabanuka k’umwuka wo mu mazi (Disolved Oxygene) amafi akenera cyane cyane mu ijoro.
MINAGRI yaboneyeho gusaba aborozi b’amafi bororera muri kareremba gutandukanya kareremba ku buryo umwuka ujya mu mazi uba uhagije, kandi bagashyira kareremba ahantu hari ubujyakuzimu buri hejuru ya metero 8 no gusukura kareremba mu buryo buhoraho. Barasabwa no kuroba amafi makuru ari ahari iki kibazo cyo kubura umwuka.
Ayo mafi yipfushije ngo kirazira kuyarya. Minisiteri y’Ubuhinzi n’Ubworozi ivuga ko irimo gutegura uburyo bwo gushyira ubworozi bw’amafi muri gahunda y’igihugu y’ubwishingizi bw’ibihingwa n’amatungo ya ‘Tekana’. Ibi ngo bizafasha aborozi b’amafi kwirinda ibihombo nk’ibi.
Soma HANO inkuru ivuga iby’urupfu rw’ayo mafi.
Ibitekerezo ( 1 )
Kubihanganisha nitubatoteze kuko .abenshi baba.barahohotewe tukarwanya ababikora. nuwotabona tukakura .RIB


text:
Guterwa inda ari umunyeshuri byakomye mu nkokora inzozi ze (Ubuhamya)
Umukobwa twahaye izina ry’Umutesi Jacqueline, wo mu Murenge wa Gatunda, Akarere ka Nyagatare avuga ko guterwa inda ari umunyeshuri byakomye mu nkokora inzozi ze zo kuba umuntu ukomeye utunzwe n’akazi.
Umutesi Jacqueline yatewe inda afite imyaka 18 y’amavuko asoje ikizamini cya Leta gisoza ikiciro rusange, akavuga ko yigaga neza kandi yumvaga azaba umuntu ukomeye dore ko yari afite inzozi zo kuba umuganga cyangwa umwenjeniyeri.
Umusore wamuteye inda ngo yamubwiraga ko amukunda ndetse kenshi ngo akamuha ibintu bitandukanye bimworohera kumushuka.
Ati “Yambwiraga ko ankunda noneho amfatiranya n’ubukene bwo mu muryango akajya ampa amavuta n’ibindi nakeneraga birangira ntangiye kujya musura, antera inda ubwo ubuzima bwanjye buba burarangiye”.
Umutesi Jacqueline avuga ko akimara kumenya ko yatwite yihebye ndetse atangira kugira ipfunwe mu banyeshuri biganaga baturanye ndetse agirira urwango abantu bose, cyane igitsina gabo.
Agira ati “Maze kumenya ko ntwite, narihebye ndananuka, ngira ipfunwe mu banyeshuri twiganaga sinshake ko bambona, abantu bose ndabanga ariko cyane igitsina gabo kuko numvaga nta mpuhwe bagira mu buzima bwabo”.
Avuga ko amaze kubyara yareze umwana we kuko uwamuteye inda yahise yishakira undi, ubu umwana we yujuje imyaka itatu, iyakora mu bwigunge bwe ngo nyina ntiyamutereranye ahubwo yaramukomeje ndetse amufasha no kurera umwana we.
Nyuma ngo we na bagenzi be bahuje ikibazo uko ari umunani baje gufashwa n’ubuyobozi bw’akagari babumbirwa mu matsinda aho batangaga amafaranga 200 ku kwezi ndetse n’Akarere ka Nyagatare kabatera inkunga buri wese abasha gukuramo ihene.
Akagari ngo kaje kubashakira undi muterankunga, Food for the Hungry (FH), ibagurira imashini zo kudoda ndetse inabashakira uzibigisha.
Uyu munsi bakora akazi ko kudoda ari abakobwa 16 n’umuhungu umwe ariko abafite ikibazo cyo kubyara imburagihe ni 14.
Umutesi Jacqueline avuga ko ubu icyo ashaka acyigurira ndetse akagira inama abandi bakobwa yo kwirinda kwakira impano z’abasore kuko akenshi baba bagamije kubangiriza ubuzima.
Agira ati “Kudoda twarabimenye abantu batuzanira imyambaro hano tukabadodera nkabona 2,000 Frs nkagura ibyo nshaka byose. Inama nagira urubyiruko ni ukwihangira umurimo kuko burya umusore umutakira ko nta mavuta yayaguha akaba arakubonye, wamusura akaguha telefone akaba arakurangije, ibyiza ni ukwirwanaho ubwawe udategereje undi muntu”.
Umutesi Jacqueline avuga ko ibyo yateganyaga kubona mu gihe yaba asoje amashuri atari ibyo yabonye n’ubwo ubu abasha kwiha ibyo akeneye. Kubyara kwe ngo byakomye mu nkokora inzozi yari afite zo kuba umuntu udasanzwe.
Ati “Ibyo nateganyaga kubona iyo nkomeza kwiga si byo mbona ubu ahubwo ibyo mbona ni ibyo mu buzima busanzwe kuko iyo nkomeza kwiga nari kuzabona akandi kazi katari ako kunyonga imashini”.
Avuga ko itsinda ryabo babashije kwigurira ikibanza bazubakamo inzu bakoreramo ndetse ngo no kuri konti yabo hariho Amafaranga y’u Rwanda ibihumbi 400.
Umutesi Jacqueline avuga ko bagiye kwagurira umushinga wabo w’ubudozi mu mujyi wa Rukomo kuko ari bwo babasha kubona abakiriya benshi kurusha abo babona aho bakorera mu cyaro.


text:
Ni ki kiri mu maguru y’Ifarashi gituma yiruka ibirometero 50 mu isaha ?
Date: Oct 14, 2021 - 09:12 || Updated: Oct 14, 2021 - 10:13
Ifarashi ishobora kwiruka ibirometero 50 mu isaha. Nubwo ibyo bisaba imbaraga, mu by’ukuri ntikoresha ingufu nyinshi. Ibyo bishoboka bite? Ibanga riri mu maguru yayo.
Dore uko bigenda iyo ifarashi yiruka. Amaguru yayo akora ku butaka, imikaya n’imitsi byayo bigahita byitugatuga bigakusanya ingufu. Dore ko bireguka, maze bikazirekura nk’urekuye rasoro, ku buryo izo ngufu ziyisunika ikabona imbaraga zituma ikomeza kwiruka.
Nanone iyo ifarashi yiruka cyane yavumbitse, amaguru yayo aba yihuta cyane ku buryo imitsi yayo iba ishobora gucika. Ariko imikaya ifite ukuntu ikorana n’iyo mitsi, ku buryo iyo mitsi idakomereka. Abashakashatsi bavuze ko iyo ari yo “mikoranire ihambaye y’imikaya n’imitsi,” ituma urugingo biriho rugira imbaraga kandi rugakora neza.
Ba injeniyeri barimo baragerageza kwigana imiterere y’amaguru y’ifarashi, kugira ngo bakore imashini za robo zifite amaguru ane. Icyakora, ubushakashatsi bwakorewe muri laboratwari ikora za robo mu ishuri ryigisha ikoranabuhanga ryo muri Massachusetts, bwagaragajeko abantu batapfa kwigana imikoranire ihambaye y’iyo mikaya n’imitsi, bahereye ku bumenyi cyangwa ibikoresho by’ikoranabuhanga bafite muri iki gihe.


text:
Kunezeza umugore wawe ni inshingano z’umugabo kimwe n’uko umugore agomba kwita ku mugabo we. Ikibazo gikunze kubaho ni uko ibinezeza umugore biba bitandukanye cyane n’ibyo umugabo atekereza, bishatse kuvuga ko abagabo benshi bibeshya mu gushaka kunyura abagore babo.
Umunyabwenge Sigmund Freud wabayeho mu mwaka w’i 1856 kugeza mu mwaka w’1939, benshi bakunze kumusanga mu bitabo bitandukanye by’ubumenyamuntu (psychology), ajya kurangiza ubuzima bwe, yagize ati “maze imyaka mirongo 30 nshakisha icyanyura umugore, ariko na nubu sindabasha gusubiza icyo kibazo. Mbese ni nde wambwira ikinyura umugore, akumva anezerewe ?” Ushobora kwibwira uti “hari kera”, ariko ikibazo aho gukemuka, iyo witegereje, ubona kigenda kiyongera kuko muri iki gihe hari imvugo yateye ngo “zirara zishya, bwacya zikazima”. Aha kandi, ikigaragara ni uko bamwe mu bagabo bitotomba ngo abagore babo bashakira kunyurwa ku bandi bagabo, abandi bakabyemeza muri aya magambo ngo “Nubona umugore n’umugabo bagenda baseka mu modoka, uzahite umenya ko atari uwe !”. Ariko ugerageje, ugashyira mu bikorwa bimwe mu bintu bigera kuri bitanu ngiye kubabwira, umugore wawe ntiyazarota areba ku ruhande, yewe keretse aka ya kamere bavuze ngo idakurwa na reka.
Kubemera Bibiliya, hari umurongo uvuga ngo : “Namwe bagabo ni uko, mubane n’abagore banyu, mwerekane ubwenge mu byo mubagirira kuko bameze nk’inzabya zidahwanije namwe gukomera, kandi mububahe… " (1 Petero3 : 7). Iyo ukomeje ugasoma, usanga umwanzuro w’ibi byanditswe ugaragaza ko iyo umugabo yerekana ubwenge ku mugore we, akamwubaha, akibuka ko ari impano ye ikomeye, ngo nta kabuza amasengesho ye ntazagira inkomyi ndetse no gusubizwa azasubizwa.
Uburyo bwa mbere
Uburyo bwa mbere rero bwo kunezeza uwo mwashakanye, mu yandi magambo umugore wawe, harimo kumutega amatwi. Ibyo bishatse kuvuga iki ? Biravuze ngo umugabo yihatira kumva umugore we, amufashe mu byo akeneye bityo bimutera kunyurwa mu buzima bwe. Umugabo agomba kumenya no kumva neza ibigoye umugore we, ibimubabaje, ibimushimishije kandi ibyo bisaba umugabo kubishyiraho umutima, akabyitaho kuko bidashoboka ko wanyura umugore wawe utazi ibyo akeneye.
Uburyo bwa kabiri
Uburyo bwa kabiri ni ukubana na we cyangwa se kuba hamwe na we, bivuze gusangira byose. Aha harimo gufata igihe cyo kuba umugabo ari kumwe n’umugore we kuko rimwe na rimwe hari abagabo batabana n’abagore babo, mu by’ukuri, abenshi muri bo ni abafite akazi gakomeye, umunsi ushira undi ugataha, icyumweru kikarangira, ikindi kigatangira batabonana.
Ni koko gukora ushakisha amafaranga yo kuzatunga urugo si bibi ariko ngo ikintu cyose kigira umwanya wacyo. Ibyo kandi akenshi byerekana ko bamwe mu bagabo batazi neza icyo kubana n’umugore bishakiye bivuga, kuko bitavuze kurarana ku buriri bumwe, kugendera mu modoka imwe, si no gutahana amakwe, yemwe, si no gusangirira ku meza amwe ahubwo birenze ibyo. Bivuga gukina na we, kuruhuka hamwe, kunezezanya n’ibindi.
Uburyo bwa gatatu
Uburyo bwa gatatu ni ukubaha umugore. Mu bushakashatsi bwakozwe n’abahanga batandukanye bazobereye mu bijyanye n’ubumenyamuntu bashaka kumenya igituma abagore bamwe batiyubaha. Icya mbere babonye kibitera ngo ni ukutubahwa n’umugabo wamushatse. Uko umugabo yitwara ku mugore we cyangwa se uko amwitaho ni nako umugore we yiyubaha. Iyo witegereje umugore uwo ari we wese, ubona neza uko umugabo we amuvugisha, uko amufata, uko amukunda cyangwa se amwitaho. Ibyo kandi umuntu abibonera ku buryo umugore yivugaho, ku gaciro yiha n’ibindi.
Uburyo bwa kane
Uburyo bwa kane ni uguha umugore wawe urukundo. Umugore uwo ari we wese akeneye urukundo rw’umugabo we, akeneye guteteshwa. Burya nk’uko twakomeje tubigarukaho, umugore ntamera nk’umugabo. Ni nk’aho abeshwaho n’urukundo umugabo we amukunda. Ibyo bigaragarira ha handi aba ashaka ko amusubiriramo buri mwanya ko umukunda. Naho yaba abibona ko ntako utagira, aba ashaka ko ukomeza kujya ubimubwira, hejuru y’ibyo ukongeraho imitoma ariko ikibabaje ni uko ibyo bisa nk’aho binanira abagabo cyane cyane, Abanyarwanda kuko mu muco wabo bakunda gusharira, gutontoma babwira nabi abagore babo ndetse bakagaragaza igitugu mu ngo zabo ! Nyamara baba bihenze ubwenge kuko ibanga rikomeye ari uko umugabo yarushaho guha umugore we urukundo, kuko umugore arushaho kwiyumvamo umunezero no kugira agaciro.
Itandukaniro riri hagati y’urukundo no kuryamana
Kenshi abantu bakunze kwitiranya urukundo (affection) no kuryamana. Nyamara ni ibintu bibiri bitandukanye. Inzobere zakoze ubushakashatsi zibaza ingo nyinshi, zabonye abagabo benshi icyo zibitekerezaho : kuri bo, urwo urukundo (affection), ni urubanziriza igikorwa cyo kuryamana. Ariko ku bagore, bo babona ngo ari ibintu bibiri bitandukanye cyane. Umugabo avuga ko atanyuzwe mu kuryamana kwe n’umugore we, mu gihe umugore we atanyurwa mu kwerekwa urukundo (affection) umugabo we. Ni byiza ko umugabo atakwikakaza mu rugo rwe ngo yigire intare. Yego ni ngombwa kuyoborana igitsure bibaye ngombwa, atari ibya buri munsi, ariko ngo si byiza kwitwara nk’intare imbere y’umugore wawe.
Zimwe mu nzira umugabo yakoresha yereka urukundo (affection) umugore we harimo imvugo nziza n’amagambo meza aho bibaye ngombwa yaririmbira umugore we. Harimo kandi gukorera umugore bimwe mu bikorwa bimwereka ko iyo batari kumwe aba amutekereza nko kumworohereza ubutumwa bugufi kuri telefoni (abazifite), bwereka umugore ko amukumbuye. Byaba byiza rimwe na rimwe umugabo agiye aha umugore we indabo cyangwa se ururabo.
Umugabo ntakwiye gutinya umugore we. Ntibikwiye kubona umugabo n’umugore bagendana mu muhanda umwe bajya ahantu hamwe, ariko umwe ari imbere undi ari inyuma, kandi bagombye kugendana. Ahubwo mu gihe bari kumwe mu muhanda, umugabo n’umugore baba bagomba gufatana ikiganza kuko nta soni biteye. Abagabo benshi batabikora bemeza ko iyo umugabo akoze ibi nakomeje mvuga (gutetesha umugore we, gufatana ibiganza bagenda…) bavuga ko bamuhaye inzaratsi !
Abagore boryoherwa no kuvuga
Ikindi tutakwibagirwa kuvuga ni uko ahantu bikunda gupfira ari ukwibagirwa ko abagore boroherwa no kuvuga (communication). Ni byiza ko abagabo babimenya, ntibabifate nk’uburondogozi, kubatesha umwanya cyangwa se kwitetesha. Niba ushaka kumenya ikintu kirusha ibindi, gituma umugore yiyubaha, agira icyizere, ni ukuba azi ko umugabo we afata umwanya wo kumwumva kandi agaha agaciro ibitekerezo atanze. Niba muri kuganira ku by’ubuzima bwanyu, wisuzugura ibyo umugore ashaka, kandi umwereke ko ubihaye agaciro, ibyo bizatuma ahinduka neza.
Uburyo bwa gatanu
Uburyo bwa gatanu ni uko umugore akeneye kuganira n’umugabo we ndetse no kubwizwa ukuri. Umugabo wese akwiye kugira igihe cyo gusabana n’umugore we, bakaganira, bakungurana ibitekerezo ndetse bagaseka. Umugabo akumva udukuru umugore amufitiye : ese mu nzira yahabonye iki ? Ku kazi byamugendekeye bite ?
Abahanga bakoze ubushakashatsi ku bakobwa bakiri bato ndetse no ku bagore bakuze ; maze basanga kuvuga biboroheye. Ngo n’iyo umugore adafite uwo avugisha, ngo akunze kwivugisha ugereranije n’abagabo. Uko niko bimeze si uwawe wasaze kandi si bibi na mba. Ikibi ni ukutubahiriza iyo kamere yabo. Abo bahanga kandi bafashe abana b’imyaka ibiri kugeza kuri ine b’ibitsina byombi basanga abakobwa amajwi yose abasohokamo aba agamije kuganira ariko abahungu 60% gusa ari yo agamije kuganira. 40 % asigaye baba bigana uko imodoka ihinda, urusaku rw’imbunda n’ibindi.
Buri kanya, umugore aba ashaka kuganira. Ganiriza umugore wawe rero, amenye ibyo utekereza, imishinga yawe ndetse amenye n’ibikubabaje. Ibyo bizamutera kumva anyuzwe cyane kuko ibi nibitaba, uzasanga umugore yita umugabo we amazina amwe n’amwe ateye inkeke, Patoro, Papa Kanaka, nyirurugo Giti mu jisho, Data buja n’andi.
Ibi ngo biterwa nuko umugore we ari umunyamahanga kuri we, atamenya uko atekereza, ntamenye ibimubamo. Ku byerekeranye no kubwiza umugore we ukuri ngo bituma amenya ibiri mu ndiba y’umutima w’umugabo we. Kandi abifitiye uburenganzira, ntago ukwiye kubimuvutsa kuko umugore akwiye kumenya umugabo we kurusha undi uwo ari we wese, kabone naho byaba ari amafuti y’uwo barushinganye kandi ikindi abagabo bakwiye kumenya ni uko niba batabwiye abagore babo ukuri bizatera kutabizera. Nibiba bityo bizagora umugabo kunezeza uwo bashakanye. Iri ni ipfundo rikomeye. Uzegere umusaza n’umukecuru basazanye maze ubabaze ibanga bakoresheje ngo basazane.
Ikintu cya mbere bazagusubiza ni ukubwizanya ukuri no gushyira hamwe. Niba ubeshya umugore wawe cyangwa ugira ibyo umuhisha, ntiwibeshye ngo ushobora kumunezeza.
* Ese umugore wawe azi umutungo wawe uko ungana ?
* Umushahara wawe se ?
* Azi se uko uwukoresha ?
* Ibyo utunze azi aho wabikuye ?
Erega ni agahomamunwa ! Hari abagore babimenyera mu irimbi batangiye kuraga ibyo umugabo asize !
Mu gusoza, sinakwibagirwa kuvuga ko umugore akeneye guhahirwa no gushyigikirwa. Abagabo bamwe ntibanyumve nabi kuko uretse ijambo ry’Imana, amategeko y’u Rwanda na yo avuga ko umugabo ari we ugomba guhahira urugo. Sinshaka kuvuga ko bibaye ngombwa inshingano zo guhaha n’umugore atazigira, bashobora kuzifatanya ariko ni umugabo bireba cyane cyane. Niba kandi umugabo atagira akazi, agomba kwerekana ubwenge akereka umugore we ko atekereza kuri ejo hazaza.
Akirinda kuremerera umugore we ngo yumve ko ari we uzahora yikoreye umutwaro wo guhahira urugo. Bitabaye ibyo, kabiri, gatatu, umugore yazasuzugura wa mugabo we. Umugabo yibuke ko akwiye kurinda umugore we, ibyo bizatuma amenya ko ubuzima bwe busigasiwe. Urugero ni nko kumurinda abo mu muryango wawe bamurwanya. Niyo yaba ari umukene, umugabo niyige kubwira neza umugore yizera ko afite ejo hazaza heza kandi ubuzima bwe buguwe neza.
Video Abakobwa Beza
Menya uko wanezeza umugore wawe Utandukanya urukundo no kuryamana
Kunezeza umugore wawe ni inshingano z’umugabo kimwe n’uko umugore agomba kwita ku mugabo we. Ikibazo gikunze kubaho ni uko ibinezeza umugore biba bitandukanye cyane n’ibyo umugabo atekereza, bishatse kuvuga ko abagabo benshi bibeshya mu gushaka kunyura abagore babo.
Labels: urukundo


text:
Igikorwa cyo gutera akabariro ni igikorwa gikorwa hagamijwe gushimishanya ku bashakanye kuburyo bamwe badatinya no kubyita cg kubiha akabyiniriro ko ’kubaka urugo ku bashakanye’ ibi bishimangira ko iyi ngingo iba igomba gukorwa neza ku bwumvikane bwa bombi ariko kandi bigakoranwa ubushishozi ku mpande zombi kugirango iki gikorwa kigende kandi kinyurwe nimpande zombi.
Hano hari rero bimwe mubyo ushobora kuba utajya wibuka gukora nyamara biri ngombwa kugira ngo urukundo rurusheho kuryoha. Bikaba byaravuye mu bushakashatsi bwasohotse mu kinyamakuru Indiatimes.
1.Ubushakashatsi bwavuze ko abagore baba bifuza gusomana mu gihe cyo gutera akabariro, nyamara bagatinya kubikora bitewe n’impungenge baba bafite z’uko umugabo yabifata nabi, cyangwa na none bakaba bari muri pozisiyo (position) itabibemerera.
Nanone kandi ubushakashatsi buvuga ko buri mugabo agiye acunga umugore we amaze kwambura ariko igikorwa nyirizina kitaratangira akaruma mu buryo butababaje ku buryo bingana no gutamira gusa bimwe mu bice by’umugore we, yaba yongereye uburyohe bagiye kuvoma mu gikorwa incuro zitabarika. Ubushakashatsi buti ushobora gusa nutamira agace gato k’ugutwi kwe cyangwa ku ijosi, ibitugu, ukahakomba nubwo abenshi ngo babyishisha, iyo uwawe atabyishisha ni uburyo bwiza bwo kumutegura neza kandi bworoshye. Ni uburyo bwo kohereza uburyohe bw’igikorwa ku bwonko kandi akabwumva bwose.
2.Irinde kwibanda ku gice kimwe cy’umubiri. abagabo benshi ngo bahanga amaso imyanya ndanga gitsina y’abagore babo gusa nyamara burya ngo umugore afite ahantu henshi wakibanda bikamushimisha kurusha aho uba utumbiriye. Biba byiza iyo wibanze ndetse ku mubiri we wose cyane cyane ku mabere, mu ntege, mu misatsi,,,,,,,n’ahandi, bituma yumva ko akwiye ibyo ugiye kumuha maze akumva ako ari umuntu wahisemo wamushimye atari umuntu ugiye gutura umunaniro, maze nawe akitanga bishoboka ngo agushimishe nawe ukabigenza uko.
3. Itonde mu gihe byabaye ngombwa ko muryamanaho. mu gihe muryamanyeho, abagore nibo bakunze kuba bashobora gutsikamira umuntu kuburyo yicuza impamvu yemeye ko umuryamaho cyangwa umwicaraho,gerageza wiyoroshye muri ibyo bihe, gerageza worohere umukunzi wawe maze yumve ko utamutsikamiye kuko urebye nabi wabishya ibihe wari witezemo ibyishimo kubera kumumariraho ibiro byawe byose. Ikindi kandi Kubwira umukunzi wawe mu gihe ugize impinduka mu mubiri urugero nk’igihe umugore agiye kunyara ku bagabo cyangwa akarekura ururenda rutari urwo kwihanganirwa mu gihe rumenetse ku mugabo nyamara ibyo byose ngo biza umugore abyumva, bityo aba akwiye kubwira umugabo we ko bigiye kubaho akabyitegura. Ibi bitandukanye no ku mugabo kuko ubushakashatsi buvuga ko biterwa n’ubwumvikane bwa bombi.


text:
Ishuri ribanza rya Kigali Parents School ryahembye abanyeshuri bane baje mu banyeshuri 10 ba mbere batsinze neza ibizamini bisoza amashuri abanza mu mwaka wa 2021 ku rwego rw’igihugu, basabwa kuzakomeza guhatana no guharanira guhesha ishema ishuri bizeho.
Mu manota y’abanyeshuri basoje amashuri abanza n’icyiciro rusange, mu bana 10 ba mbere batsinze neza ku rwego rw’igihugu mu basoza amashuri abanza, bane ni abiga muri Kigali Parents School.
Aba bana bane barimo Rutaganira Yanis Ntwari wabaye uwa mbere ku rwego rw’igihugu, Uwayo Ryan Giggs wabaye uwa gatatu, Nziza Daniel wabaye uwa karindwi na Cyusa Eddie Twagirimana waje ku mwanya wa cumi.
Rutaganira Yanis Ntwari yavuze ko kuba ikigo cyabatekerejeho kibaha ishimwe byongera kubaha imbaraga zidasanzwe ku buryo no mu cyiciro bagiyemo bazarushaho guhangana no guharanira intsinzi mu masomo yabo ya buri munsi.
Ababyeyi na bo bagaragaje ko kurerera muri Kigali Parents School uba wizeye ko umwana wawe azabona amanota meza, bemeza ko nta mpungenge bashobora kugira no kuri barumana babo bakiri mu mashuri abanza bitewe n’uko ubuzima bw’umwana ku ishuri bukurikirwa umunota ku wundi.
Umuyobozi wa Kigali Parents School, Buzaale Gershom, yabwiye IGIHE ko gushimira abana biri mu buryo bwo kubahamagarira kongera kwitwara neza no kubagaragariza ko babashyigikiye.
Ati “Ubundi guhemba umwana bimuha kuzamura icyizere cye, buri mpano uko yaba ingana kose inezeza umutima w’umuntu nubwo yaba ari mukuru. Noneho kumva ko ari impamvu yo gutsinda neza bituma ahora aharanira gukora cyane kugira ngo ahore abona bya bihembo. Kandi no muri bagenzi be bimutera ishema.”
Bazaale yakomeje asaba aba banyeshuri gukomeza kwitwararika bagahesha ishema intsinzi babonye.
Ati “Icyo tubasaba ni ugukomeza kwitwara neza, bagakomeza kuzirikana inama bahawe na mwarimu igihe icyo ari cyo cyose kandi icya mbere tubashishikariza kurangwa n’ikinyabupfura muri byose.”
Yagaragaje ko icyafashije abana gutsinda ari uko mu bihe bya Covid-19 byanatumye amasomo ahagarara, bashyizeho uburyo bw’ikoranabuhanga bubafasha gukomeza gukurikirana amasomo yabo bityo bibarinda kudindira mu myigire. Iri shuri ntiryigeze ryifuza gutangaza ibihembo byahawe aba bana.
Yasabye ababyeyi bari bafite abana basoje amashuri abanza gukomeza gukurikirana ubuzima bwabo n’imibereho y’ishuri kugira ngo imyigire yabo itazasubira inyuma ndetse bikaba intandaro yo gutsindwa kandi bari abahanga.
Kigali Parents School ni ishuri riherereye mu Mujyi wa Kigali, Akarere ka Gasabo mu Murenge wa Kimironko, risanzwe ritsindisha abana benshi mu bizamini bisoza amashuri abanza kandi umuco wo gushimira uhoraho mu gihe cyose hari abana bahiga bagaragaye mu 10 ba mbere ku rwego rw’Igihugu.
Ubuyobozi bw’ishuri buvuga ko kugeza ubu intego bugiye gukoreraho muri uyu mwaka w’amashuri wa 2021/2022 ari uko nibura abanyeshuri 10 ba mbere mu gihugu bazatsinda neza ibizamini bya Leta bazaba biga kuri iri shuri.


text:
Ngoma: Abashakanye bapfiriye umunsi umwe
Umusaza w’imyaka nka 83 n’umukecuru w’imyaka nka 79 bashakanye bapfiriye umunsi umwe bazize urupfu rutunguranye.
Abo ni umusaza Munyagishari Eduard witabye Imana saa kumi z’urukerera, na ho umugore we Mukankundiye Gaudence yitaba Imana saa cyenda z’igicamunsi, ku wa Mbere tariki 20 Nzeri 2021, bibera mu mudugudu wa Gisunzu, Akagari ka Bugera mu Murenge wa Remera.
Gaudence Mukankundiye na Eduard Munyagishari bari bageze mu zabukuru ku buryo babaga ku mukwe wabo, kuko ntacyo bari babashije kwikorera, abakobwa babo bagafatanya kubafasha mu mibereho isanzwe.
Umwuzukuru wabo utashatse ko amazina ye atangazwa avuga ko umukecuru yari asanganywe ubumuga bw’ukuguru kubera imvune, na ho umusaza yagiraga ikibazo cyo gususumira yari amaranye igihe kinini kuva akiri umugabo muto.
Ati "Byantangaje cyane ku buryo rwose ntakubwira ngo ndababaye ahubwo iyaba ari uku byahoraga, ibikundanye birajyana. Umusaza yapfuye saa kumi z’urukerera, umukecuru yatangiye gusengana n’abaje kudufata mu mugongo hashize akanya na we aba arapfuye."
Akomeza agira ati "Urebye umusaza yagezeyo imbeho imwishe yihamagarira umukecuru we na we aba aramusanze. Gusa ubu twumiwe, abantu bashakanye gupfira umunsi umwe koko?"
Umunyamabanga Nshingwabikorwa w’Umurenge wa Remera Nsanzuwera Michel avuga ko Munyagishari Eduard na Mukankundiye Gaudence bazize izabukuru.
Avuga ko amakuru yahawe n’umukwe wabo ari uko nta burwayi bugaragara bwabahitanye cyangwa se amarozi ahubwo ari ubusaza gusa.
Agira ati "Si ndi muganga ariko bazize indwara z’ubusaza, umukecuru yari afite imyaka 79 naho umusaza afite 83. Gusa buriya wasanga hari indwara bari basanganywe ariko zitasuzumwe na muganga. Ni urupfu rusanzwe nta Covid-19, nta burozi, ni ibisanzwe gusa ni ukugendera umunsi umwe."
Ibitekerezo ( 5 )
Nibyo Koko ibikundanye birajyana aba babyeyi ntaweshidikanya ko Imana yabakiriye ukurikije urupfu rwabo
Bakomeze baruhukire mumahoro
Nibyo Koko ibikundanye birajyana aba babyeyi ntaweshidikanya ko Imana yabakiriye ukurikije urupfu rwabo
Bakomeze baruhukire mumahoro
Inkuru ibabaje kandi itangaje.Ntabwo bisanzwe ko abashakanye bapfira umunsi umwe kubera indwara.N’ubundi bible ivuga ko abashakanye ari "umubiri umwe" (one flesh).Ikibabaje nuko millions na millions z’abashakanye batandukana.Baba basuzuguye Imana ishaka ko babana akaramata.Kandi bizababuza ubuzima bw’iteka no kuzuka Imana ibikiye abayumvira.
Hahirwa abapfa bapfiriye mu mwami
Akagali ka bugera si Ngera


text:
Ikibazo
Ni hehe Yesu yamaze iminsi itatu akimara gupfa kugeza ubwo yazutse?
Igisubizo
Muri 1 Petero 3:18-19 haravuga ngo: "Kuko na Kristo yababarijwe ibyaha by'abantu inshuro imwe, we w'umukiranutsi ababarizwa abakiranirwa kugira ngo atujyane ku Mana, yarishwe mu buryo bw'umubiri, ariko yahinduwe muzima mu buryo bw'umwuka. Ni muri uwo Mwuka yabwirije imyuka yo mu nzu y'imbohe."
Ijambo, "mu buryo bw'umwuka," riri mu murongo wa 18 ryanditswe kimwe neza neza nkuko bimeze mu ijambo rivuga ngo: "mu buryo bw'umubiri." Ni ngombwa rero guhuza ijambo "Umwuka" n'ijambo "umubiri." Umubiri n'Umwuka ni Umubiri wa Kristo n'Umwuka We. Amagambo avuga ngo: "yahinduwe muzima n'umwuka" yerekana ko ukuntu Kristo yikoreye icyaha n'urupfu Rwe, byatumye habaho gutandukana kwa kamere muntu Ye na Se (Matayo 27:46). Itandukaniro riri hagati y'umubiri n'Umwuka, nkuko bimeze muri Matayo 27:46 no mu Abaroma 1:3-4, ariko ntabwo riri hagati y'umubiri wa Kristo n'Umwuka Wera. Kristo, akirangiza igihano cy'ibyaha byacu, Umwuka We washoboye gusana ubusabane bwari bwarahagaze.
Muri Petero 3:18-22 hagaragaza isano y'ingenzi iri kw'isonga hagati yo kubabazwa kwa Kristo (umurongo wa 18) no kwambikwa ubwiza n'Imana (umurongo wa 22). Petero wenyine ni we utanga amakuru nyayo ku byabaye hagati y'ibi bikorwa byombi. Ijambo "kubwirizwa" mu murongo wa 19 ntabwo ari ijambo risanzwe rikoreshwa mu Isezerano Rishya, risobanura kuvuga ubutumwa bwiza. Ibi icyo bisobanura ijambo kw'ijambo n'ugutangaza ubutumwa bwiza. Yesu yababarijwe kandi apfira ku Musaraba, umubiri We warishwe, n'Umwuka we wapfuye akimara kugirwa icyaha. Ariko Umwuka We wongera kugirwa muzima kandi awugarura kuri Data wa twese. Dushingiye ku bivugwa na Petero, hagati y'urupfu Rwe no kuzuka Kwe, Yesu yatangarije "imyuka yo mu nzu y'imbohe" ikintu kidasanzwe.
Mbere na mbere, Petero yitaga abantu "ubugingo", ntabwo yabitaga "imyuka" (3:20). Mu Isezerano Rishya, ijambo "umwuka" rikoreshwa mu kuvuga abamarayika cyangwa abadayimoni, ntabwo arikoresha ku biremwa muntu, kandi umurongo wa 22 urasa n'aho ushimangira ibi bisobanuro. Ikindi, n'uko nta na hamwe muri Bibiliya havuga ko Yesu yigeze gusura Gehenomu. Mu Byakozwe n'Intumwa 2:31 havuga ko yagiye "Ikuzimu" (Bibiliya Nshya y'Abanyamerika y'Icyitegererezo), ariko "Ikuzimu" ntabwo ari muri Gehenomu. Ijambo "Ikuzimu" rivuga mu bwami bw'abapfuye, ahantu h'agateganyo abapfuye bategerereza kuzuka. Ibyahishuwe 20:11-15 muri Bibiliya Nshya y'Abanyamerika y'Icyitegererezo cyangwa se muri Bibiliya Nshya Mpuzamahanga, ni ho herekana itandukaniro riri hagati y'izo Bibiliya zombi. Gehenomu ni ahantu hahoraho kandi ha nyuma, aho intama zazimiye zicirwaho iteka. Mu gihe Ikuzimu ari ahantu h'agateganyo.
Umwami wacu yagaruye Umwuka We kuri Data wa twese, arapfa kandi yigeze rimwe, hagati y'urupfu no kuzuka Kwe, gusura ubwami bw'abapfuye, aho yatanze ubutumwa ku biremwa by'umwuka (bishoboka ko byaba ari abamarayika batatakaje ubutware bwabo (reba Yuda 1: 6), bahujwe mu buryo butandukanye n'igihe kibanziriza umwuzure wo mu gihe cya Nowa. Umurongo wa 20 ubisobanura neza. Petero ntiyigeze na rimwe atubwira icyo Yesu yatangarije iyo myuka yaboshywe, ariko bishoboka ko ubwo butumwa butari ubwo gucungurwa, kubera ko abamarayika badashobora gukizwa (Abaheburayo 2:16). Bishoboka kandi ko bwaba bwari ubutumwa bwo gutsinda Satani n'abambari be (1 Petero 3:22; Abakolosayi 2:15). Mu Abefeso 4:8-10 naho, hasa n'ahagaragaza ko Kristo yagiye muri 'paradizo' (Luka 16:20; 23:43) kandi ko yajyanye mu ijuru abamwizeye bose mbere y'urupfu Rwe. Iki gice ntigitanga rero ibisobanuro bihagije ku byabaye, ariko nyinshi mu nzobere za Bibiliya zemera ko ibi ari byo bisobanurwa no 'kubohora imfungwa mu nzu y'imbohe.'
Kubera izo mpamvu rero, kugira ngo dushobore kuvuga byose, Bibiliya ntabwo isobanura neza ibintu nyakuri Kristo yakoze, muri ya minsi itatu yamaze hagati y'urupfu no kuzuka Kwe. Ahubwo, birasa n'aho yigishaga kunesha abamarayika batakaje ubutware bwabo n'abantu batizera. Icyo tuzi neza, n'uko Yesu atarimo guha abantu, amahirwe ya kabiri yo guhabwa agakiza. Bibiliya itubwira ko tugomba kwitegura urubanza nyuma y'urupfu rwacu (Abaheburayo 9:27), ntabwo rero iduha amahirwe ya kabiri. Nta n'ubwo ari igisubizo gifatika cya burundu ku byo Yesu yakoze mu gihe kiri hagati y'urupfu no kuzuka Kwe. Ahubwo, birashoboka ko ibi byaba ari rimwe mu mayobera, dushobora kuzasobanukirwa igihe tuzambikwa ikamba ry'ubwiza bw'Imana.
English
Ni hehe Yesu yamaze iminsi itatu akimara gupfa kugeza ubwo yazutse?


text:
Ikibazo
Mbese Abakristo bagomba kubahiriza itegeko ryo mu Isezerano rya Kera?
Igisubizo
Urufunguzo rwo gusobanukirwa iki kibazo, ni ukumenya ko itegeko ryo mu Isezerano rya Kera, ryashyiriweho Abisirayeli, ntabwo ryashyiriweho Abakristo. Zimwe mu ngingo z'iryo tegeko zari zigenewe kumenyasha Abisirayeli uburyo bagomba kubaha no kunezeza Imana (urugero: Amategeko icumi). Izindi ngingo z'itegeko zari zigenewe kwereka Abisirayeli uburyo bwo guhimbaza Imana no gutanga ibitambo byo kubabarirwa icyaha (uburyo bwo gutamba ibitambo). Hari n'izindi ngingo z'itegeko zari zigamije gutandukanya Abisirayeli n'abanyamahanga (amategeko agenga imirire n'imyambarire). Nta tegeko na rimwe ryo mu Isezerano rya Kera umukristo w'iki gihe agomba kwizirikaho. Igihe Yesu yabambwaga ku musaraba, Yashyize iherezo ku itegeko ryo mu Isezerano rya Kera (Abaroma 10:4; Abagalatiya 3:23'25; Abefeso 2:15).
Mu mwanya w'itegeko ryo mu Isezerano rya Kera, turi munsi y'itegeko rya Kristo (Abagalatiya 6:2), ari ryo: 'Ukundishe Uwiteka Imana yawe umutima wawe wose, n'ubugingo bwawe bwose n'ubwenge bwawe bwose'kandi ukunde mugenzi wawe nkuko wikunda' (Matayo 22:37-39). Nitwumvira aya mategeko yombi, tuzaba dushohoje ibyo Kristo adusaba byose: 'Muri ayo mategeko yombi, amategeko yose n'Abahanuzi niyo buririraho' (Matayo 22:40). Muri iki gihe, ibi ntibivuze ko itegeko ryo mu Isezerano rya Kera ritakitureba. Ingingo nyinshi zo mu itegeko ryo mu Isezerano rya Kera ziri mu byiciro bibiri, icyo 'gukunda Imana' n'icyo 'gukunda mugenzi wawe'. Itegeko ryo mu Isezerano rya Kera rishobora kutubera amabwiriza yo kutumenyesha uburyo bwo kumenya uko tugomba gukunda Imana n'uko tugomba kumenya gukunda bagenzi bacu. Na none, kuvuga ko itegeko ryo mu Isezerano rya Kera rireba Abakristo bo muri iki gihe ni ukwibeshya. Ingingo z'iri tegeko zibumbiye hamwe zikaba itegeko rimwe (Yakobo 2:10). Ingingo zose zigomba kubahirizwa, cyangwa se ntihagire n'imwe yubahirizwa. Niba Kristo yarubahirije imwe mu ngingo z'iri tegeko, nk'iyerekeye gutanga igitambo, ni ukuvuga ko Yubahirije ingingo zose zaryo.
'Kuko gukunda Imana ari uku: kwitondera amategeko yayo. Kandi amategeko yayo ntarushya' (1 Yohana 5:3). Mu by'ukuri, Amategeko Icumi yari incamake y'Itegeko ryose ryo mu Isezerano rya Kera. Icyenda muri ayo Mategeko Icumi, yaje gushyira no mu Isezerano Rishya (yose uretse itegeko rimwe ryerekeye kubaha umunsi w'Isabato). Niba dukunda Imana koko, ntabwo tugomba gusenga ibigirwamana cyangwa gupfukamira ibishushanyo. Niba dukunda bagenzi bacu, ntitugomba kubica, kubabeshya, gusambana nabo, cyangwa kurarikira ibyo batunze. Intego y'itegeko ryo mu Isezerano rya Kera, ni ukutumenyesha ubushobozi buke bwacu bwo kubahiriza itegeko no kutwumvisha ko dukeneye kwakira Yesu Kristo nk'Umukiza wacu (Abaroma 7:7-9; Abagalatiya 3:24). Ntabwo Imana yigeze na rimwe igira igitekerezo cyo kugira Itegeko ryo mu Isezerano rya Kera itegeko mpuzamahanga rigenga abantu bose mu bihe byose. Tugomba gukunda Imana no gukunda bagenzi bacu. Ni twitondera aya mategeko yombi nta buryarya, tuzaba twubahirije ibyo Imana idusaba byose.
English
Mbese Abakristo bagomba kubahiriza itegeko ryo mu Isezerano rya Kera?


text:
Muvandimwe ukunda imvugo n’inyandiko zanjye wamenye uruva gusenya nahuye narwo?! Hari uherutse kundya akara, ati tabara byacitse! Nkebutse koko nsanga Rubyogo runaka yanditse ko ngo mbarizwa mw’Itorero rya Marara, nkaba inyenzi karahabutaka yatumwe n’iriya izirusha intambwe!
Gusa nabanje guterera iyo, kuko Rubyogo uwo muzi imizi n’imiziguro ubwo yabarizwaga murya gikirisitu PDC. Burya na buno, kuri we icyatsi n’ururo ngo bijya gusa! Ni mugihe kandi koko, muri cya kibirira avukamo, ntumbaze ngo yaba Mfizi yaba Mugesera, icyatsi ninde ururo ninde! Sinzi umbwiye ngo biterwa n’indorerwamo uteretse ku maso…
Ntibyatinze ariko undi muntu ati nyamara Nsengiyumva ukomeje kubicira inyeri byabaye urukonda, dore inkuru iranga ikaba kimomo! Yongeraho ati “erega nshuti arimo kivuruga ntavura…” Uwo mugani unyanga munda (no mu muhogo!), sinatinda kuvumbura wa mutozo uyavurugana umurava.
Sinatunguwe cyane ariko nsanze ari cya gishongore cy’umugore, uyu wemeza ko we atakeneye kubagisha amazuru ngo yemerwe mu mfura! Mbaye muhishiye bya gipfura (nzivukamo igice birazwi), byumvikane ariko ko ntazamuvumba, kuko izo CAPASI itangira ubuntu zirambumba!
Aho yituramiye iyo mu mfuruka z’ubuholandi, namenye ko yongereye interuro ku ndirimbo asanzwe atera ku batari jyewe: “Sylvestre nawe afite ikiraka cya Kigali, yagambaniye RRM, yagurishije Sankara,…alleluah, amen!”
Ibi nabyo nashatse guterera iyo, gusa nibuka ko iriya nganzo-ngome itibasira jyewe rukumbi, ndetse n’uriya muhanzi, n’ubwo ari umwe mu ntyoza, atari nyakamwe.
Kuva abatutsi nabo batangira guhunga umusubizo, bamwe muribo “bazi icyo gukora” (si benshi biri amahire), badukanye amayele yo mu rwego inkotanyi zizwiho zonyine. Imvugo ubwayo yubakanywe ubuhanga, muri laboratwari: “bariya twahunze twebwe ni bene wacu, iz’amarere twazibayemo tuzi uko zikora, ndetse no munda y’ingoma twasizemo abadahwema kudukubitira icyumvirizo. Murabyumva rero ko mudukeneye, naho ubundi akanyu karashobotse…”
Umuntu arakongorera ati uriya mugenzi wawe umugendere kure, byatugezeho ko akuneka. Wareba hirya akicira ijisho wa wundi ati: “uyu ni gica mbifitiye gihamya, gusa ni “smart way” nibitseho ntiwarabukwa!
Ubwo ba Rubyogo muri twe bakadagadwa, bagakubitana imijugujugu zigata izazo, ndetse n’imisanzu bakisaka bigatinda! Bakibagirwa gusobanuza ibidasobanutse, nyamara kandi bigaragararira n’amaso y’incuke, muri byo nkaba nahisemo nka bitatu.
-Ko iriya ngoma bizwi ko ishingiye cyane ku cyumvirizo n’ubutasi, aba bemeza ko bayizi bayicengeye kugeza mu musokoro, ubwo bumenyi kuki batabukoresha ngo bayidukize, dore ko icumi irenga bayimaze hanze aha?!
-Ko Kagame yatanze inda ya bukuru akaba ahora yitemera ikirere, kuki abo batubwira bahababereye badakora Coup d’Etat ngo dutahe?! Ese aya makuru baba bibitseho ava munda y’ingoma, kuki bayakoresha baduteranya gusa, ntibayakoreshe badukingira impfu n’amarozi?!
Kuki uriya mugore ejo bundi ataburiye Maître Twagiramungu ko intore zamuteze ambush Matonge ngo anyure izindi nzira?! Kuki Karegeya yanizwe atunguwe, nta n’uwamwibiye ibanga ngo yirinde ya hoteli?! Kuki Rukokoma, Marara, Musonera n’abandi, bahora bakizwa n’abazungu abicanyi babageze hejuru, kuki ntawe ubaburira mbere?! Ibyo ni ibiki ra?!!!
Reka ariko ndangize nibariza ba Rubyogo: Rubyogo niba wumva nta kizere wifitiye, ukaba ugomba kuragirwa buka n’abo Inkotanyi ubwazo zarutse zikabita “ibigarasha”, akaba aribo bakwigisha uwo ugomba kwizera n’uwo ugomba kujomba ibikwasi mu buhungiro udashishoje, ukirirwa utanga amaturo utazi Padiri aho yabuherewe ndetse n’abo ayashyikiriza, waciye kamwe ukajya guterura ibibindi kw’isoko aho ubwo bwenge bucurirwa, ko hariya ho nibura wajya unyunyuza ibivuzo?!
Sylvestre Nsengiyumva


text:
Padiri Ubald yabakubise icenga we yanga gusinyira ibidasobanutse!
Abasogongeye ku nyigisho za tewologiya bazi ko Kiliziya yamye yitwa Umwalimu w’amahanga (Magistra mundi). Ibyo biterwa n’uburyo mu mateka yamye iri ku isonga mu guhanga no kuvumbura byinshi mu mibereho y’ibihugu, byatumye aho yabanje gushinga imizi, cyane cyane mu Burayi, iterambere n’umubano mu bantu bidahwema kujya mbere. Ni mu gihe kandi byinshi tureba ubu bitagifite n’aho bihuriye n’iyo Kiliziya, mu ikubitiro ni yo yabitangiye : za Kaminuza, amavuriro, amabanki, ibigo by’imfubyi n’abageze mu zabukuru… ndetse n’aka ka alcool keza umutima n’umufuka kavumbuwe n’abafurere. Sinzinduwe no kubara amateka ahubwo ndagira ngo dusangire impungenge y’uko urwa Gasabo rushobora kuba rugeze aharindimuka. Mfite impungenge ko imikorere irangwa muri FPR iyoboye u Rwanda itangiye no gucengera muri Kiliziya. Ibi mbivuze mbihereye ku itangazo riherutse gusohorwa kuri uru rubuga ryashyizweho umukono n’abapadiri ba Diyosezi Gatolika ya Cyangugu barangajwe imbere na Musenyeri Yohani Damaseni Bimenyimana. Urisesenguye, abona ko umuryango nyarwanda ugeze aharindimuka. Sinshaka kugaruka ku byavuzwe ku mpande zinyuranye kuko birahagije. Icyo nifuza ko dusesengurira hamwe, ni ifoto bitanga ku ntero ya FPR n’inyikirizo ya Kiliziya.
1.Ibibuze mu itangazo n’ibisaguka.
Usomye itangazo atungurwa n’ibintu by’ingenzi bibuzemo kandi ari byo twari twiteze. Icya mbere kibuzemo ni amagambo abiri y’ingenzi : « ukuri » n’« ikinyoma ». Kuba abuzemo ndaza kwerekana ingaruka yabyo. Ikindi gitangaje ni uko habuzemo isinya y’umupadiri witwa Ubald Rugirangoga. Na byo biteye amatsiko kandi bivuze byinshi. Ikindi kibuzemo ni amazina y’abantu bavugwa babatsinda. Havugwamo abapadiri ngo bandagajwe, hakavugwamo n’ababikoze ngo baba mu Bihugu by’u Burayi. Kuba nta n’umwe uvugwa mu izina na byo biteye amatsiko ku muntu ushishoza.
Gusa na none harimo ibisaguka, ibi mu gifaransa bita « de trop ». Icya mbere giteye amatsiko ni itsinda rishya ngo ry’abatanga amakuru. Amazina y’abapadiri basinye na yo yandikishije imashini, ku mwanya wa mbere hakaza Musenyeri Bimenyimana. Ibi ni bimwe mu bisobanura ubutumwa buri muri ririya tangazo, bikanasobanura umwuka ryakorewemo.
2.Gusinyisha abapadiri : gushakisha abagufasha kwirengera amakosa.
Ni ubwa mbere mu mateka ya Kiliziya mu Rwanda abapadiri basinyishwa imyanzuro y’inama ibahuza yitwa prebyterium. Ubusanzwe isinywa n’umunyamabanga w’inama, haba hari imyanzuro ivuyemo igomba gutangarizwa abakirisitu hagasinya Musenyeri. Byigeze kubaho rimwe muri Diyosezi ya Butare ko Prebyterium isinya inyandiko hamwe (hari ku wa 17 werurwe 1996). Ingaruka byabyaye yerekanye ko hari habayeho ubushishozi buke. Kuki se Musenyeri Bimenyimana yashatse gusinyisha abapadiri bose ? Ibi bisobanura ubwoba no gushidikanya. Iyo umuntu akora ibyo yizeye kandi afitiye ishema, arabyirengera. Ni uko bisanzwe bigenda muri Kiliziya. No mu myanzuro ikomeye ntaho tuzi umusenyeri yigeze asinyisha abapadiri bose, ni nk’uko byagenze mu myanzuro ya Sinodi. Ubu buryo bushya bwo gusinyisha abapadiri babyita kwihisha mu kivunge. Iyo umuntu ashidikanya cyangwa afite ingingimira mu byo akora, akenera gukikizwa no kwihisha mu kivunge cya benshi ngo nibigaragara nabi azabone abo basangira umugayo (responsabilité partagée).
Uku gushyira hamwe ubwabyo ntibyari bibi, ikibazo ni uko bidakoreshwa aho bikenewe bikitabazwa ahatari ngombwa. Dore nk’ubu, uriya mushinga wo kubaka hoteli bivugwa ko wahombeje diyosezi bikomeye, ntiwasinyishijwe abapadiri bose. Abenshi ntibanamenye igihe wigiwe n’igihe wasinyiwe. Guhomba kwawo bizabagiraho ingaruka kuko bazakorera mu bukene. Demokarasi yo gusinyira hamwe si mbi, iyaba yaheraga ku bintu by’ingenzi. Nihagira umpa gihamya ko uriya mushinga uhombeje diyosezi miliyari ebyiri wariho sinya z’abapadiri bose, nzamenya ko muri Cyangugu ubumwe na demokarasi bikataje !
Gusinyisha abapadiri ku ngufu.
Igitugu gisaba ubwenge n’amayeri, nticyigirwaho. Ngiryo isomo rya mbere umuntu akura kuri iriya nyandiko. Uko bigaragara, abasinye babikoze amazina yabo yamaze kwandikwa kuri lisiti. Utari kubikora imbere y’izina rye hari gusigara hera, akaba yishyize mu menyo ya rubamba, dore ko bamwe mu bamaganwa na ririya tangazo FPR ibafata nk’abanzi b’igihugu.
Byari kuba binyuranye iyo bandika imyanzuro maze buri wese mu bwisanzure akagenda yandikaho izina akanasinya. Utari kubishaka yari kubyihorera. Kuzana listi iriho amazina kwari ugushyira abantu ho igitutu. Igitangaje, ni uko hari umwe batashyizeho izina rye ntiyanasinya kandi yari mu nama. Padiri Ubald Rugirangoga ni umwe mu bavuzweho ubugizi bwa nabi, akaba ari mu itsinda ry’abo itangazo rivuga ko bandagajwe na bagenzi babo. Kuba atarasinye nk’abandi umuntu yabyita gukorera mu bwihisho cyangwa mu kinyegero umugani w’Abarundi, ibi mu gifaransa bita « tirer les ficelles ». Abashinja Musenyeri kuba igikoresho cye bafite aho babihera.
Uyu muco wo gusinyisha abantu ku ngufu no kubakoresha wihishe inyuma byari bisanzwe bivugwa muri FPR. Ubwo bicengeye muri Kiliziya murarwambare. Aho bukera turahindura Credo tujye tuvuga ngo “Kiliziya imwe, ntagatifu, gatolika, kandi irebera kuri FPR” !
3. Itangazo ribiba amacakubiri n’impuha.
Icya mbere umuntu yibaza kuri ririya tangazo ni uburyo abantu bose ribavuga ribatsinda. Ntirivuga amazina y’abandagajwe abo ari bo, ntirivuga n’mazina y’ababikoze. Abanyarwanda baca umugani ngo “findifindi irutwa na so araroga”. Aho kuvugira mu marenga wakwerura. Iyo abagabo 44 bakoze inyandiko bakanayisinya, tuba twiteze ko bavuga ukuri guhamye, atari ukuri kw’igicagate. N’ubwo nabonye igihe.com cyarihutiye kwemeza ko abamaganwa ngo ari Thomas Nahimana na Fortunatus Rudakemwa, ntaho bavugwa muri ririya tangazo. Izi ni zo mbaraga nke zaryo. Biragaragara ko ibiri mu itangazo bitavuzweho rumwe nk’uko ribyemeza. Umumaro waryo ni ugutera urujijo aho gusobanura ibintu. Ni ukongera urwikekwe aho kurugabanya.
Igiteye impungenge kurushaho ni uko bongeyemo itsinda rya gatatu ngo ry’abatanga amakuru. Aha benshi batitonze bashobora kwishyira mu kagozi. Ejo mu gitondo FPR yiraye mu bapadiri ba Cyangugu ikabafunga ibahora guha amakuru uwo yita umwanzi, wenda aho twayiveba. Abapadiri ubwabo barabyemeje baranabisinyira. Ni umuco mwiza wo kwemera icyaha, ariko ngo uwihamagarira sakabaka aba yujuje imbeba urutete! Iyi se ni yo nzira yo kunoza ubumwe musenyeri Bimenyimana yiyemeje kunyuramo ?
Si ubwa mbere mu mateka y’u Rwanda abantu bakuru bashyuha bakishyira mu mpatanwa. Muribuka uwari perezida Bizimungu Pasteur aca Musenyeri Misago ngo azajye ahandi hatari mu Rwanda. Yahawe amashyi urufaya. Nyamara bwarakeye icyo kiba ikirego nyamukuru mu kumuvanaho, ngo kuko yica amategeko! N’ibya Cyangugu ni ho bishya bishyira. Amaherezo bizaba ibya ka gahugu katagira mukuru. Muri bose, umunyabwenge ni Ubald wanze gusinya itangazo ridafututse! Niba yaranishe umuntu nk’uko bivugwa, ariko yahenze ubwenge musenyeri wa Cyangugu n’abapadiri be, abereka atyo ko azi umukino ! Niwe wateye hejuru ngo hari ibibazo, asaba ko habaho itangazo rishyikirizwa abanyamakuru, arangije aranyonyomba yigendera atarisinye ! Abibwira ko atari azi icyo akora ni abareba bugufi !
4. Musenyeri Bimenyimana ashobora guhunga amazi abira akinaga mu mazi abirinduye.
Niba nk’uko igihe.com kibivuga abamaganwe ari abapadiri bashinze HYPERLINK « http://www.leprophete.fr/ » t « _blank »www.leprophete.fr, harimo kwibeshya. Hagati y’abo na Musenyeri Bimenyimana harimo umwe ushobora guhura n’ingorane. Gushinga urubuga no kurwandikaho ntibiteze kuzaba icyaha mu mategeko ya Kiliziya. Keretse bigaragaye ko bandikaho ibinyoma, icyo gihe bashinjwa kubeshya no kubeshyera abandi. Igitangaje rero, muri ririya tangazo ribamagana, hirinzwe gukoresha ijambo “ikinyoma”. Abarikoze barabyirinze kuko wenda bazi ukuri. Twari twiteze ko mu kuvuguruza ibimaze iminsi byandikwa ku bapadiri nka Ubald bari butumare impungenge bakatubwira ko ari ibinyoma. Barabyirinze. No mu byo biyemeje, ntiharimo gushyira imbere “ukuri”. Niba iby’ikinyoma bivuyeho, nta kindi kirego washinja bariya bapadiri bashinze HYPERLINK « http://www.leprophete.fr/ » t « _blank »www.leprophete.fr. Kuko kwandika si icyaha, keretse mu gahugu k’injiji.
Si ko bimeze kuri Musenyeri Bimenyimana. Icyaha cy’ubwicanyi Ubald na Ignace bashinjwa biramutse bibahama, yaba ari mu matsa. Haba muri Kiliziya no mu mategeko y’igihugu hari ibihano biteganyirizwa ukingira ikibaba umunyacyaha, cyane cyane ku byaha bikomeye ari byo mu gifaransa bita « crimes ». Abakurikira amakuru, mwumvise uburyo mu minsi ishize ku mugabane w’u Burayi n’Amerika hari Abepiskopi ba Kiliziya Gatolika begujwe ikitaraganya kubera ibibazo bijyanye n’icyaha cyo gusambanya abana bato. Si uko ari bo bari barabikoze. Ahubwo bazize gukingira ikibaba ba nyir’ukubikora. Ni byiza kwibutsa ko muri kiliziya icyaha cyo kwica umuntu kiremereye kurusha biriya. Njye ndamutse ndi Mgr Bimenyimana nakwitonda mu bintu bimwe. Siniriwe mvuga mu mategeko ya gisivili ingaruka zo gukingira umwicanyi ikibaba. Uko biri kose, Bimenyimana afite byinshi akwiye kwikanga kurusha bariya bapadiri bashinze urubuga HYPERLINK « http://www.leprophete.fr/ » t « _blank »www.leprophete.fr.
5. Iturufu y’ubumwe.
Muri ririya tangazo baragira bati « Turasaba abasaserdoti bagenzi bacu bandika izo nyandiko kwibuka isano isumba iy’amaraso dufitanye ku bw’isakaramentu ry’ubusaserdoti twahawe maze bakadufasha kwegeranya ubushyo bw’Imana aho kubutatanya ». Ku baryanditse, kuvuga ko Padiri Ubald na Ignace bishe abantu ni ugucamo ibice ubushyo bw’Imana, kubiceceka bikaba kububumbira hamwe. Nta kwibaza ku kuri kw’ibivugwa n’abapadiri bagenzi babo! Nyamara mu by’ukuri, ikibazo si ukuvuga ko ibintu byabaye, ni ukumenya niba byarabaye koko cyangwa niba ari impuha. Ibiri amambu, mu ngingo yaryo ya gatatu, ririya tangazo rihamya ko ngo abandika ku mbuga za internet bahabwa amakuru n’abari mu Rwanda. Ni ukuvuga rero ko batandika ibihimbano, bisa no kuvuga ko baba bafite amakuru y’imvaho. None se kuvuga ibyabaye byabaye icyaha ryari ?
Iri turufu ryari rimenyerewe muri FPR none ritashye no muri Kiliziya y’Imana. Uvuze ibitagenda aba abangamiye ubumwe bw’Abanyarwanda. Unenze FPR aba azanye amacakubiri. Uvuze ibyaha bikomeye Perezida Paul Kagame ashinjwa aba ari umwanzi w’u Rwanda n’Abanyarwanda bose ! Unenze Ubald aba aciye Diyosezi Cyangugu mo ibice.
Ikibazo cyo kumenya niba ibivugwa ari ukuri ntawe gishihsikaje. Ubanza ari yo mpamvu ijambo « ukuri » n’ « ikinyoma » bitaboneka muri ririya tangazo. Ikibazo si ibyabaye ni ukubishyira ahagaragara !!! FPR ishatse yakwishima amasomo yayo arakataje. Na Kiliziya Ntagatifu ya Cyangugu yafashe icyigwa. Imbaraga z’ukuri ziratsinzwe, ukuri kw’imbaraga nikujye mbere !! Nguyu umusingi w’ubumwe mu bapadiri ba Cyangugu. Byumvuhore yarabinahuye ngo « hari ubwo abavuga ibinyoma baturusha gutera ijwi hejuru ukuri kukamwara kukajya kwihisha ».
Umwanzuro : kwiyambaza umubyeyi Bikira Mariya mu musozo
Itangazo risoza abarisinye biyambaza Bikira Mariya Umwamikazi w’amahoro. Tubishishoze. Iyi « formule » yo gusoza inyandiko za Kiliziya hiyambazwa Bikira Mariya yakwijwe na Papa Yohani Pawulo wa Kabiri. Ubu biragoye kubona inyandiko ya kiliziya idasoza imwiyambaza. Icyo ababikora batazi, ni umurongo uyu mukurambere yabikoragamo. Azwiho kuba yarakundaga cyane kwiyambaza uyu mubyeyi. Inyandiko zose n’inyigisho yazitangaga avuye kumwiyambaza. N’ubwo yabyandikaga mu musozo, yabaga ari cyo yahereheyo. Umusaruro byatanze ni uko ari mu bayobozi ba Kiliziya bagaragaje gushishoza gukomeye. Abakoze ririya tangazo baramwigannye ariko ubanza bariyambaje Bikira Mariya bamaze kurikora nk’uko babishyize ku musozo. Byari kuba byiza bamwiyambaje mu ntangiro, hari byinshi bari bakeneye kumurikirwaho. Ubutaha bazabanze icyo.
“Ngo ihene mbi ntawe uyizirikaho iye”. Ni kenshi Abanyarwanda bijujutira ko FPR ari Rudasumbwa mu gutekinika no gutera siyasa (amayeri yo gutegekesha igitugu), none bitangiye kuducengera mu maraso. Niba na Kiliziya yari izwiho kuba urugero rw’ubushishozi itangiye gushyira imbere amanyanga no gutekinika, turagana habi. Mu rwa Gasabo ibibazo ni byinshi kandi bikeneye abantu b’intwari. Kutabona no kudakoma ni uburenganzira bw’ubihisemo. Ariko guhatira ababona kuba impumyi n’ibiragi, cyangwa ukabategeka kureba i Nyanza ngo batabona ibibazo bibakikije, ni ugutiza ikibi umurindi.
Edmond Munyangaju.
Kuri mwumvaneza kalibwende (vendredi, 30 septembre 2011 01:50)
Babwire mbandoga musinga ngwimitunu y’urukwavu ntibuzi ishyamba gushya ahubwo kagame yafashe ubutegetsi barihe jye nirengagije udutiku twose Kagame n’umuyobozi mbandoga musinga ngo ba thomasi bari gutegura rukokoma ngwazabe président yewe Urwanda nirugera aho kuyoborwa nuriya mbona wirirwa m’umihanda ruzaba rugeze habi mbandoga Umwami .